Mugimendu feminista, grebaz: «Jauzi kualitatiboa egin du aldarrikapenak»

Ostiraleko grebaren balorazioa egin dute deitzaileek; esan dute erantzun «masiboa» izan zela

«Lan guztiak egiteari utzi genion, eta Euskal Herriko kaleak gogor astindu genituen, gure herriak aldarrikapen, ekintza eta elkartasun feministaz betez». Mugimendu feministako ordezkariak Donostian batu ziren atzo, Martxoaren 8ko grebak lagatako emaitzaz eta ondorioez aritzeko. Pozik eta harro solastatu ziren, zifrez harago. «Grebak erantzun masiboa izan du; zenbatu ezina da herriak kalea hartzean duen indarra. Horregatik, ez dago zifrarik Martxoaren 8an gertatutakoa jasoko duenik», nabarmendu zuten. «Aurten, arrakasta kuantitatiboaz gain, jauzi kualitatiboa egin dugu, gure aldarrikapenak eta oinarri politiko feminista, antikapitalista eta antiarrazistak sendotu digulako».

Eman zituzten, hala ere, alorrez alor, hainbat zifra eta datu zehatz. Hezkuntzan: eskola publikoetan, andreen %85ek baino gehiagok egin zuten greba; eskoletako jangeletan, lanuztea ia erabatekoa izan zen; eta, unibertsitateetan, Leioa, Gasteiz eta Donostiako campusetan, jarduera «oso baxua» izan zen. Osasun arloan: «ospitaleetan zein lehen mailako arretan» diharduten andre askok deialdiarekin bat egin zuten, baina «gehiegizko zerbitzu minimoek» grebaren intzidentzia gutxitu zuten. Udaletan eta aldundietan: erantzuna «masiboa» izan zen. Jaurlaritzan: andreen %68k egin zuten greba. Merkataritzan: atxikimendu «handia» neurtu zuten. Industrian: grebak arrakasta «handia» izan zuen kontserba fabriketan, eta beste hainbat lantokitan; itxi ere egin zituzten horietako zenbait. Greba egin ez zutenei begiratu beharra adierazi zuten, hala ere: «Badakigu zein zaila den sektore batzuetan greba egitea eta batzuek ezin izan dutela beren greba eskubidea gauzatu. Zerbitzu minimoetan egon diren emakume askok ere ezin izan dute lan grebarik egin».

Eremu «guztietan»

Haragokoak ere izan baziren, gainera, deialdiren xedeak. «Lanaren kontzeptu klasikoa» gainditu nahi zuten, eta «bizitzako eremu guztietan» kokatzea haren aldarriak. Kontsumo ereduaren gaineko «kritika» egin zuten, adibidez, hainbat ekitaldiren bidez, eta kontsumo greba egitera ere egin zuten. Aparteko lekua izan zuten, halaber, greban andrazko pentsiodunek eta etxeko lanetan ari direnek. «Etxeko barneko langileen %97 migratzaileak gara, eta indar batez aldarrikatu dugu figura horren desagertzea», gogora ekarri zuten atzo ere.

Nabarmendu zuten grebaren antolaketa «deszentralizatua» lehenetsi dutela aurten, eta sendotu egin duela horrek deialdia: «Elkarrekin ahaldundu eta politizatu gara. Hori da gure garaipen nagusia». Feminismoak helburu duen «iraultza» lortze aldera, «heteropatriarkatu kapitalista eta kolonialistak sortzen dituen bazterretatik» jardun behar dela esan zuten, eta oroitarazi zuten kritiko jardun behar dela «keinu sinboliko hutsak» egiten dituzten erakundeekin. Izan ere, «bizi eta lan baldintza prekarioen arduradun zuzen» batzuk —Nafarroako Gobernua, Eusko Jaurlaritza eta Iberdrola aipatu zituzten adibideen artean— «grebara batzeko» keinuak egiten ikusi dituzte aurten, eta ez daude horrekin konforme mugimendu feministako ordezkariak: «Ez diegu onartzen keinu sinboliko gehiagorik egitea; gure aldarrikapenak arduraz entzun eta horiek gauzatzeko konpromisoak har ditzatela nahi dugu. Ekintza, politika eta aldaketa feminista errealak nahi ditugu». Bertan goxo ez geratzeko deia egin zuten.

«Urrats handia egin dugu, baina urrun gaude helburuetatik», onartu zuten. «Beraz, grebak azaleratzen dituen gatazketan sakontzen jarraituko dugu». Hortik, asteotan grebaren harira egindako aldarriak berritu zituzten. Zaintzan: «Zaintza sistema publiko eta doakoa nahi dugu». Enpleguaren arloan: «prekaritatea» eragozteko eskatu zuten. Indarkeriaren aurkako neurrietan: hain justu, andrazkoak etengabe «menpeko lekuetan» kokatuta haien aurkako bortxakeria errazten duen sistema bat goldatzen dela gogorarazi zuten. Hezkuntzan: «Hezkuntza sistema hezkidetzailea, kalitatezko sexu heziketa integratzailea eta inklusiboa hezkuntzaren etapa guztietan, askotarikoak baikara». Errotiko eskeak dira guztiak, azaleko konponbideekin bideratu ezin daitezkeenak. Horren aldeko aldarria berritu zuten, sakonekoa: «Bizitzak erdigunean jarriko dituen itun sozial bat eskatu dugu ozen».

Jendea, erruz

Ostiralean ikusitako babes keinuak nekez ahantziko dituzte. Kontra egin zienik ere izan zen, ordea: salatu zuten grebaren harira 60 andre baino gehiago identifikatu zituztela, eta leku askotan poliziek jarrera «oldarkorra» izan zutela. Esan zuten, ordea, egin ziren manifestazio eta ekitaldi gehienetan jendea erruz ibili zela, eta argi dute bidea: «Honek guztiak garbi erakusten du emakumeen antolakuntza eta borroka ezinbestekoak direla emakumeen diskriminazio egoerak gainditzeko eta feminismoaren garaia dela ozen esateko».

Jaurlaritzak erreparaziorako eskubidea aitortu nahi die bortxa matxistaren biktimei


Laboa gorputzaz abestea

Urteak eman ditu Mizel Theret dantzariak Mikel Laboa oinarri hartuta 'Lekeitioak' ikuskizuna sortzen, eta bihar estreinatuko du Bilboko Loraldia jaialdian


Olaia Auzmendik eta Julia Casanellasek Euskal Selekzioarekin entrenamendua, gaur

Olaia Auzmendi eta Julia Casanellas Hernaniko errugbi jokalariak Euskal Selekzioarekin entrenatzen izango dira gaur goizean, Mungian (Atxurizubi). Datorren asteburuan, Pirineoetako Txapelketa jokatuko da eta horretarako, Gipuzkoa, Bizkaia, Araba eta Nafarroako jokalari onenak nahi ditu selekzioak.

Berez, lau jokalariri egin diete deialdia, baina bik ezin izango dute joan: Leire Rodriguezek, lesionatua dagoelako eta Ane Puertak, ikasketak direla medio. Gaurko entrenamenduaren ostean erabakiko dute zeintzuk aukeratuko dituzten txapelketarako.

Hernaniko nesken taldea aurten jarri da martxan, gehienak hutsetik hasi dira, lau ezik, eta taldekideek Kronikari azaldu diote berri pozgarria dela deialdiarena. «Gainera, jokalarietako bat, Olaia, hasiberria da».

Ikasten eta taldea indartzen

Hernaniarrak Euskal Liga jokatzen hasi dira, bi partidu jokatu dituzte, eta oso gustora daude. «Gure lehenengo helburua taldea ateratzea zen eta lortu dugu. Orain errugbia zer den ezagutu eta basea egitea da helburua. Ligan zer egiten dugun ez zaigu inporta. Orain ikasten ari gara, datorren urtean bai, prest egongo gara konpetitzeko».

Ligan, 7 talde dabiltza: La Unica Nafarroatik, Uribealdea, Getxo, Durango eta Gaztedi Bizkaitik, eta Eibar eta Hernani Gipuzkoatik. Buelta bakarrera izango da; beraz, 6 partidu jokatuko dituzte.

Hurrengo partidua urtarrila bukaeran jokatuko dute, Getxoren aurka, «talde onena da eta partidu gogorra izango da», diote.

Hirugarren entrenatzailea

14-49 urte bitarteko 22 jokalarik osatzen dute taldea. Horiek dira fitxa dutenak, baina entrenatzen gehiago ere badabiltzala azaldu dute.

Entrenatzaile lanetan, berriz, orain arte, Nerea Granados eta Maider Garmendia aritu dira, Joxe Elosegiren laguntzarekin. Entrenatu ere, jubenilekin entrenatu izan dute eta behin taldea martxan jarri dela, aldaketak egiteko garaia iritsi zaiela azaldu dute. Hala, hirugarren entrenatzaile bat dute orain, Joseba Silgero, eta taldea aurrera ateratzeko ardura beraiek hartu dute. «Errugbian entrenatzaile batekin edo birekin ezin da taldea ondo eraman. Gutxienez, 3 behar dira. Errugbia bitan banatzen da: aurrea eta atzea. Entrenatzaile bat behar da aurrerako, bestea atzerako eta hirugarren bat bietarako. Egokiena laugarren bat izatea litzateke, fisikoa lantzeko», dio Granadosek.

Probatzera joateko, deia

Errugbiarekin maiteminduta daude taldekideak. Halaxe dio Marijok, taldeko beteranoak: «Ez dut ezagutzen errugbia bezain kirol integratzailerik. Denek dute taldean lekua: altuek, bajuek, gizenek, argalek... ez da ezaugarri fisiko zehatzik behar». Hori horrela, probatu nahi duten guztiei, erreparorik gabe, entrenamendura azaltzeko dei egiten diete. Astearte eta asteazkenetan 18:30etan eta ostiraletan 19:30etan. Telefonoa: 943 55 76 96.


Hondarribiko traineruak irabazi du Gipuzkoako txapelketa

Pronostikoak bete dira Gipuzkoako eta Bizkaiko Arraun Txapelketetan. Faboritoek lortu dute garaipena. Gipuzkoakoan, Hondarribia eta Zumaia nagusitu dira. Bizkaikoan, Bermeo.

Jarraitu irakurtzen


«Sustraietarako joera sumatu dut azkenaldian; arkeologo lanetan ari naiz musikan»

Zenbat denbora daramazu DJ lanetan?

Bodegan hasi nintzen. Txatxi izan zen nire aldeko apustua egin zuen lehena. Duela 5-6 urte. Musikarengatik ezagutzen ginen; gaztetan tabernetan hasi eta galdetu egiten nion musikari buruz, taldeak komentatu, argazkiak ekartzen nizkion... Egun batean esan zidan musika jartzeko eta niretzat erronka handia izan zen. Gainera Bodega tabernak 20 urte egin ditu eta ni izan naiz pertsona bakarra bertan lan egin gabe musika jartzen aritu dena. Geroztik dezentetan deitu didate musika jartzeko.

Zer da zuretzat lana, zaletasuna, diru iturria?

Zaletasuna; garrantzi haundia ematen diot musikari. Niretzat tabernetara joatea pote bat hartzea baino gehiago da.

Nola iritsi zara DJ izatera?

Lehenengo aldia Bodegan izan zen. Aurretik egonda nengoen Molotoffen San Joanetan. Geroztik 7 aldiz aritu naiz Bodegan, 6-8 aldiz Apeaderon eta Goiz Argin ere izan naiz. Kritika onak izan ditut, jendea gustura aritu da...

Zein musika estilo jartzen duzu?

Musika txuria eta beltza jar-tzen ditut; beno, txuria gehienetan musika beltzean oinarritua dago.

Zein da gehien gustatzen zaizuna?

Gaztetan blues-a entzuten nuen asko. Koadrilako lagun batek eta biok, Beñatek eta biok, Blues Stop irratsaioa egiten genuen. Gerora blues-ean oinarritutako modalitate guzti hauek ezagutu nituen… Ezingo nuke bat aukeratu.

Korronte berriak jarraitzen dituzu edo klasikoak maite dituzu?

Berriak dezente jarraitzen ditut; zaharrak ere bai. Gehienak beti izan dira modalitate undergrown-ak, baina gaur egun indarra hartzen ari dira.

Eta jendeari gustatzen al zaio musika estilo hau?

Herri honetan oso ezberdina da noiz jartzen duzun musika; ez da berdina sagardotegi garaian, edo San Joanetan… Gero, beti etortzen da norbait zerbait eskatzera eta nik ahal dudan bezala adierazten diot saio bat egiten ari naizela… Hala ere, orokorrean jendeak jarrera ona du, dantza egiten du…

Inoiz gertatu zaizu lekuz kanpo edo sentitzea?

Aurten Elgoibarretik deitu zidaten, Inauterietan plazan musika jartzeko, eta egia esan, beldurrez joan nintzen ez bainekien zer topatuko nuen. Azkenean oso ondo joan zen dena.

Nolakoa da prozesua? Nahi duzuna jartzen duzu?

Asko fijatzen naiz publikoan; jendeari begira egoten naiz. Estilo bat probatu, tanteatu…

Asko markatzen al du jendeak erritmoa, estiloa?

Horretan ere ezberdina da jende ezaguna edo ezezaguna izan. Publiko ezberdinak daude.

Asko dantzatzen al du jendeak?

Orokorrean ez. Gauak eta gauak daude, egunak eta egunak, koadrilak...

Ba al dago kantu magikorik, beti funtzionatzen duenik, alegia?

Bai, badaude abestiak; rompepistas esaten zaie. Adibidez, funky-an James Brown-ek ez du inoiz kale egiten, eta Rolling Stones-ek ere ez. Gainera, nire kuttunak dira eta beti jartzen ditut.

Bodegan musika jartzen aritu den kanpoko DJ bakarra izatea, a ze ohorea, ezta? Non gehiago aritzen zara?

Bai, hasieran ez nekien eta gero esan zidaten. Sorpresa izan zen niretzat ere. Goiz Argin eta Apeaderon ere izan naiz eta orain emanaldiren bat badut egiteko.

Non jarriko zenuke gustura musika?

2004an Dublinen izan nintzen eta leku dezente ezagutu nituen gustura ariko nintzatekeena musika jartzen. 2006an Nueva York-en izan nintzen eta han ere, Manhatan-en, blues-eko klubetan gustura ariko nintzateke.

Lekutan! Zer dute leku horiek hemen ez dagoenik?

Han jendea ohituta dago saioak entzutera, dantza egitera...

Eta gertuago, non ariko zinateke?

Egiako Bukowskin ariko naiz laister, iraila edo urrian. Ilusio haundia egiten dit.

Ba al duzu idolorik?

Nire talde kuttunena Rolling-ak dira. Blues-a entzuten hasi eta gutxira deskubritu nituen; beraien musika blues amerikarrean oinarritua dago eta deskubrimendu bat izan ziren. Hain zuzen ere, Mick Jagger eta Keith Richards-ek tren batean ezagutu zuten elkar, batak besteari soinean zeramatzan blues amerikarreko disko batzuengatik galdetu zionean. Orduan ez baitzen erreza Ingalaterran blues amerikarreko diskoak lortzea.

Zer entzuten duzu azkenaldian?

Sustraietarako joera sumatu dut azkenaldian, 50-70garren hamarkadetan egiten zen musikarako. Orduan milaka talde zeuden eta arkeologo lanetan ari naiz musikan. Garaiko taldeak, grabaketak... ezagutu nahi ditut, rock´n´roll-ean, soul-ean, funky-an...

Musika asko al duzu etxean?

1000-2000 disko artean gutxi gorabehera.

Eguna musika entzuten emango duzu...

Bai, parte handi bat bai. Beti izan da nire bizitzako parte garrantzitsua.


Indarkeria

Tamalez, askotan hitz egiten dugu indarkeriari buruz. Gehien harritzen nauena, gaia lantzeko era da. Gure gizartean indarkeria edonon dago. Teleberriak ikustea besterik ez dago hori baieztatzeko. Askotan ere, indarkeria ikuskizunen parte da, telebistan, filmetan, edo kontatzen ditugun txisteetan agertzen da lasai asko. Izugarrizko garrantzia ematen diogu, eta aldi berean, arintasun osoz tratatzen dugu.

Zertara dator hausnarketa hau? Ba, egia esan, Eusko Jaurlaritzak indarkeria matxistari aurre egiteko atera berri duen lege aurreproiektuak sortu dizkit aburu hauek. Mugimendu feministarentzat oso garrantzitsua da ulertzea zeintzuk diren indarkeria matxista horren jatorriak eta helburuak. Urteak eta mendeak daramatzagu gaia jorratzen eta ikertzen. Oraindik asko daukagu ikasteko, baina, argi duguna da: indarkeria horren jatorrian matxismoa dagoela, hau da, boterea. Indarkeria horren helburua gizartea modu jakin batean mantentzea da.

Gizon/emakume izate dialektikoan oinarritzen da, gizonengandik eratortzen da eta emakumea du jomuga. Norbaitek galdetu dio bere buruari, ea zenbat emakume bortxatzaile dauden? Edo zenbat emakumek erahil dituzten senarrak? Horrek ez du esan nahi emakumezkoek esentzialki hobeagoak direnik. Esan nahi duen gauza bakarra zera da: gizonezkoak indarkeria tresna bezala erabiltzeko heziak daude eta emakumezkoak indarkeria horren objektua izateko prestatu gaituzte. Segur aski, norbaiti esaten ari naizen hau guztia astakeria hutsa iruditzen zaiola. Horrela pentsatzen duenak, mesedez, bi minutu hartu eta pentsatu dezala. Ekarri burura Eguberritan umeei zuzentzen zaizkien iragarkiak, gogoratu jostailuen katalogoak, oraindik urdina eta arrosa erabiltzen dituzte neska eta mutilen jostailuak banatzeko eta klasifikatzeko. Zenbat pistola, kamioi, tanke eta panpin gerlariak erosten dizkiegu oraindik umeak diren gizonezkoei. Neskekin guztiz kontrakoa gertatzen da. Indarkeria kudeatzen ez jakiteko heziak gaude. Filmek oso ondo erakusten digute emakumezkooi makina bat alditan estropezu egiten dugula, atzetik maniako batek jarraitzen digunean.

Gure gobernuak eta bere lege aurreproiektuak lotura hauek ukatzen ditu, berdintasun politikak baztertzen ditu eta gizartearen egoera desorekatua zalantzan jartzen ez dituzten biktimak bakarrik ikusarazten ditu. Agerraldietan indarkeria gaitzetsiko dute, bitartean hipokresia osoz, gizartea kudeatzeko eta antolatzeko indarkeria erabiliko dute. Benetan, indarkeria modu guztiekin bukatu nahi dute?


Mari Karmen Garin

Osiñagako errifan saritua

Osiñagako jaien aldeko errifako saritua Mari Karmen Garin izan da, Txonkuaenea baserrikoa. Osiñagako auzo elkarteak atzo eman zion 600 euroko saria. Bestalde, auzo elkarteak eskerrak eman dizkie errifan parte hartuta, jaietan lagundu duten guztiei.


Nigerian gutxienez 34 lagun hil dira merkatu baten aurkako erasoan

Potiskum hirian izan da erasoa. Boko Haram taldea da susmagarri nagusiena.

Nigeriako Potiskum hirian gutxienez 34 lagun hil dira bart gauean, merkatu baten aurkako erasoan. Yobe estatuko Moses Namiri komisarioak jakinarazi du talde armatu baten erasoa izan dela, eta Boko Haram erakunde islamistari egotzi dio, azken horrek egiletza bere gain hartu ez badu ere.

Apirilaren 30ean beste eraso bat izan zen Jalinen, Nigeria ekialdean, eta 11 lagun hil eta 12 zauritu ziren.


Osakidetzak C hepatitisaren baheketa hasiko du datorren urtetik aurrera

Gainera, zerbixaren baheketa Euskadi osora hedatuko da, Osasun sailburuak iragarri duenez.

C hepatitisa "ezabatzeko lehen urratsak" hasiko da ematen Osakidetza datorren urtean. Horretarako, baheketa bat egingo du arriskutsutzat jotzen den populazioan, eta beste bat "oportunista" delakoan. Era berean, 2020an zerbixaren baheketa Euskadi osora zabalduko dutela iragarri du Osasun sailburuak.

Nekane Murgak gripearen aurkako txertoa hartzeko deia berretsi du astelehen honetan Forum Europa-Tribuna Euskadik Bilbon antolatutako hitzaldi batean. Bertan azaldu duenez, 2015etik hona 7.500 pertsona inguru tratatu dituzte C hepatitisaren aurkako antibiral berriekin, 93 milioi euroko inbertsioarekin, eta horien % 97 sendatu direla nabarmendu du.

Sailburuak iragarri duenez, datorren urtean hasiko dira gaixotasuna desagerrarazteko bidean "lehen pausoak" ematen, eta C hepatitisaren baheketa hedatuko da. Murgak emandako azalpenen arabera, bi lan-ildotan egingo da. Batetik, "arriskuko" populazioen baheketa egingo da, zain bidez drogaren bat hartu duten pertsonen artean. Horrez gain, baheketa "oportunista" bat ere egingo da, funtsean lehen mailako arretan oinarritua, "txandakatze analitikoak dituzten pertsonak identifikatzeko edo zenbait garaitan transfusioak edo hemoderibatuak jaso zituzten pertsonak identifikatzeko, serologia hori detektatzeko analisiak egiten ez zirenean". Murgaren esanetan, "alarmak erabiliko dira historia klinikoetan", eta, era berean, "diagnostikoa urrats batean egitea" erraztuko da.

Bestalde, datorren urtean zerbixaren baheketa Euskadi osora hedatzea ere aurreikusi dute, bularreko eta koloneko baheketekin batera, horiek baitira minbizia prebenitzeko programa "finkatuak, frogatutako emaitzekin eta herritarren parte-hartze oso altuarekin".

Koordainketa baztertu

Sailburuak berretsi duenez, Osasun Sailaren helburua "osasun-zerbitzu publiko, unibertsal eta kalitatezkoa bermatzen jarraitzea da", eta bere zentro guztietan "osasunaren, berrikuntzaren, segurtasun klinikoaren eta kalitatearen prebentzioaren eta sustapenaren alde" egiten jarraitzea.

Ildo horretan, koordainketa egiteko ereduak errefusatu ditu, "ez baitute osasun sistemen erabilera murrizten", eta gainera, aplikatzen diren herrialde "askotan kostuaren eta osasun emaitza okerrenen arteko eraginkortasun erlazioa" dute. Era berean, "koordainketa eta pertsona behartsuenei edo gaixotasun kronikoak dituztenei mesede egitea bateraezina da", ohartarazi du.

Euskadik bizi-itxaropen handiena, Japoniarekin batera

Euskadik lortutako "osasun-emaitzak" azpimarratu ditu Murgak, "Japoniarekin batera, bizi-itxaropen handiena" baitu, eta, gainera, "desgaitasunik gabeko adin aurreratuak" lortu izana nabarmendu du.

Ildo horretan, osasun arloko inbertsio publikoaren politika "egonkorrek" izan duten garrantzia azpimarratu du, eta gogorarazi du 2020rako euskal kontuen proiektuak guztiaren % 32,2 bideratzen duela Osasunera; hau da, 1.801 euro pertsonako (Estatuko kopururik altuena).


Jaurlaritzak Stop Kaleratzeak taldea isilarazi nahi duela salatu dute

Kaleratzeen kontrako plataformaren arabera, Alokabide elkarte publikoak eta Jaurlaritzak mugimendu sozialak "izutu" nahi dituzte salaketekin.

Arturo Val Arabako Stop Kaleratzeak plataformaren bozeramaileak mugimendu sozialak "izutu" nahi izatea leporatu die Alokabide elkarte publikoari eta Jaurlaritzari, bera Auzitegira eraman duten salaketekin eta antzekoekin isilarazi nahi izatea, alegia.

Val eta plataformako beste bi kide epaitu dituzte gaur Gasteizen ekainaren 12ko gertakari bat dela eta. Jaurlaritzak salaketa jarri zien hiruei Alokabideren bulegoetan, sinadura bilketa baten emaitzak aurkeztera joan zirenean, mehatxuak egitea leporatuta.

Plataformaren bozeramaileak ukatu egin du mehatxuak egin zituenik, nahiz eta segurtasun arduradunak kontrakoa adierazi txostenean. Valek azpimarratu du sinadurak eramatera joan zirenean ez zela istilurik izan eta ez zuela mehatxurik egin.

Hori horrela, Jaurlaritzari "mozal legea" ezartzea eta EAJri eta PPri "gustuko ez duten guztia erreprimitzea" leporatu die.

"Mugimendu sozialak kriminalizatzea" omen da horien helburua, baina Stop Kaleratzeak taldeko kideek behartsuenen alde lanean jarraituko duela hitz eman du, epaiketa "zentzugabeak" egin behar izan arren.

Gaurko epaiketa hasi aurretik, dozenaka pertsona inguratu dira auzipetuei babesa agertzera, EH Bilduko legebiltzarkide eta zinegotziak besteak beste.


Patxi Lopez PSOEko idazkari nagusi izateko primarioetara aurkeztuko da

Maiatzean aukeratuko dute Espainiako alderdi sozialistaren presidentegaia, eta ekainaren 17an eta 18an izango da kongresua. EAEko lehendakari ohiak gaur emango ditu aurkezteko arrazoiak.


Sagardo berria egiteko sagarrak bilduko dituzte Aieten

Sagar biltzea Kutxa Ekogunean.

Diotenez, aurten sekula baino sagar gehiago dago, eta sagardogileek ohi baino lehenago hasi behar izan dute sagarra jasotzen. Aieten ere sagardo berria egiteko prozesua abian jarriko dute larunbatean, irailaren 23an: sagar biltzea egingo dute Kutxa-Ekogunea parkean.

Aurtengo sagardoa egiteko sagarrak Ekoguneko parkeko Zabalegi sagastian bilduko dira –lehen, Aieteko Zabalegi baserria zegoen lur hauetan–. Gero eta arrakasta handiagoa du jarduera honek, eta familia asko erakarri ohi ditu. Antolatzaileek esan dute komeni dela eskularruekin eta mendiko botekin joatea. Eta batez ere, lan egiteko gogoa izatea. Trikitixarekin girotuko dute sagar biltzea. Ez da beharrezkoa izena ematea. Zalantzak argitzeko 649861217 eta 943 552 020 telefono zenbakiak utzi dituzte. Posta bidez, lantxabe@gmail.com eta ekogunea@ekogunea.eus.

Parte hartzaileek sagarrak kizkiarekin hartu eta saskietan bildu beharko dituzte. Lana bukatu ondoren, parte hartzaileek hamaiketako ekologiko bat dastatuko dute. Sagardoa dastatzeko, otsaila arte itxaron beharko dute. Ekogunean bildutako sagarrak Aieteko Katxola baserrira eramango dituzte, eta urrian jarraituko dute sagardoa egiteko prozesuarekin, Katxolan baitago Munto baserri zaharreko tolarea.

Egitaraua (larunbata, 23):

11:00-11:15 Ongietorria eta aurkezpena.

11:15-13:00 Sagar biltzea.

13:00-14:00 Ekogunek parte-hartzaile guztiei hamaiketako ekologiko eder bat

eskaineko die.


"Taldea hobetuko dugu"

Denboraldi honetan egindako lanari "nota ona" jarri dio Fran Garagarzak, Eibarreko kirol zuzendariak. Taldeko hamabost jokalarik dute kontratua datorren sasoirako.


Inauterietako karrozak 2014

Ttarla dantza taldeko eta Elizatxo ikastolako karrozak.


Pertsona bat hil da Hondarribiko hondartzan

Ondoezik sentitu ostean hil da.

Gurutze Gorriak jakinarazi duenez, 10:45 aldera lagun talde batek sorosleetako bati ohartarazi dio pertsona bat ondoezik zegoela itsasertzean. Bertara joan dira sorosleak, baina ezin izan dute onik atera.


Pasaiako asteburuko kirol partidak

Bi garaipen jarraian lortuta, goraka begira dezakete zuri-gorriek

FUTBOLA

Hirugarren Maila

Pasaia-Basconia (la. 17:00).

Erregional Preferentea

Astigarragako Mundarro- Sanpedrotarra (la. 16:00).

Trintxerpe – EAS 08 (la. 17:30).

1. Erregionala

Trintxerpe-Gazte Azkuene (la. 19:30).

ESKUBALOIA

Lurraldeko Lehen Maila

Ordizia Amonane Pub- Donibane Eskubaloia (abendaren 4ean jokatuko dute partida).

Gipuzkoako txapelketa

Kariba zaharra- Donibane Eskubaloia (la. 19:15).

ARETO FUTBOLA

Lurraldeko Lehen Maila

Pescados Ferreres-Irudek Barrantol (data aldatuta).

Hirugarren Maila

Anoeta FT- Donibane Pari Berri (os. 21:00).

HOCKEY

Ipar Liga

Pasaiako Trintxer Hockey-Covadonga (la. 15:30).


Roxita Lasa zenaren erakusketa jarri dugu kulturgunean


Gaztelugatxe eta Irati, 'Espainiako mirari naturala' izateko hautagai

Ekainaren 8ra arte, 7maravillas.es webgunean aukeratuko dituzte.

Bermeoko Gaztelugatxe, Iratiko basoarekin batera, "Espainiako zazpi mirari natural" delakoa aukeratzeko 20 esparru garrantzitsuen artean daude, aseguruetxe pribatu batek egindako botazioarekin.

Ekainaren 8ra arte egingo dute botazioa 7maravillas.es. Partehartzaile bakoitzak hiru esparru aukeratu ahal izango ditu Allianz Global Assistance (AGA) jakinarazi duenez.

Gaztelugatxerekin batera, Doñanako parkea eta Teide daude "Espainiako zazp mirari naturalen" artean. Baita Katedralen hondartza, Iratiko basoa, Tinto ibaia, Antequera Torkala, Somiedo parke naturala, Gata itsasmuturra, Albufera, Timanfaya eta Monfrague, Atlantikoko irlen parke nazionala eta Piedra monastegia. Dé Iturria, MOntserrat mendikatea, Ruidera lakua, Montejo pagadia eta Drach kobazuloak ere hautagaien artean daude.


Beharrizana duten zornotzarrei laguntzeko jai solidarioa asteburuan

Barikutik domekara beharrean dauden zornotzarrei laguntzea helburu duen jai solidarioa ospatuko dute, Luxury, Hogan’s, Saltxa, Iruña eta Amets tabernek antolatuta.

Herritarrek beharrean daudenei laguntzeko janari ez galgarria utzi ahal izango dute tabernetan. Ondoren, janari guztia Durangaldeko Gurutze Gorriak jasoko du, eta udaleko Ongizate Sailaren aholkularitzagaz batera herrian beharrizan handiena dutenen artean banatuko du janaria.

Jai solidarioko ekimenik gehienak ere taberna horien bueltan egingo da; batzuk Andra Mari plazan izango dira. Bihar, 19:00etan txupinazoa jaurtiko dute eta, ondoren, kalejira egongo da; segidan igel txapelketa eta umeentzako jolasak egongo dira; iluntzean, ostera, kontzertua eskainiko du Blanco y en botella Zornotzako taldeak.

Zapatu arratsaldean, berriz, Gurutze Gorriak erreanimazio kardiobaskularra zelan egin irakasteko erakustaldia egingo du eta, horren ostean, Diversion’s taldearen kontzertua izango da Andra Mari plazan.

Domekarako, aldiz, askotariko produktuen merkatua, tortilla txapelketa eta herri kirolen erakustaldia antolatu dituzte. Txapelketarako izen-ematea kilo bat janariren (edo hortik gora) truke izango da. Tabernetan dohaintzan dirua emateko itsulapikoak ere ipiniko dituzte eta janaria uzteko guneak ere ipinita daude dagoeneko.

EGITARAUA

Apirilak 25

19:00: Txupinazoa, kalejira eta buruhandiak.

19:30-21:00: Igel txapelketa.

22:00: Luxury-Hogan's plazan kontzertua: Blanco y en botella taldea.

Apirilak 26

10:00-12:00: Umeen eta seniorren lasterketa Andra Mari plazan. 2-12 urte artekoek: 500 metroko lasterketa; 13 urtetik gorakoek: 2,6 kilometroko lasterketa. Izen-ematea zabalik ekimena sustatu duten tabernetan lasterketa hasi baino ordu erdi lehenagora arte.

12:00-14:00: Zumba klasea Andra Mari Plazan. Monitoreak: Alba eta Estefania, Ukabilka gimnasioa. Beharrezkoa da kirol arropa eramatea.

17:00: Aurpegia margotzeko tailerrak eta umeen jolasak Saltxako ataripean.

17:00: Scalextric-a Andra Mari plazan.

17:00-19:00: Gurutze Gorriaren erakusketa Hogan's-Luxury plazan.

22:00: Diversion's taldearen kontzertua Andra Mari plazan.

Apirilak 27

Goizean zehar: Patata tortilla txapelketa.

10:00-14:00: Dendarien azoka Luxury-Hogan's plazan.

11:00: Herri kirolak Andra Mari plazan.


Jardunaldi Antiespezistak gaur, gaztetxean

Arratsaldetik gauera, jardunaldi Antiespezistak antolatu dituzte Hernaniko gaztetxean, Kontrakantxak eta Askekintzak. Izan ere, Ekintza Antiespezistaren Nazioarteko Astea da; eta gaurkoa, zehazki, beganismoaren eguna. Horren bueltan, hainbat ekintza prestatu dituzte, 17:00etan hasita.

Animalien askapenari sarrera egiteko hitzaldi batekin hasiko dituzte jardunaldiak, beganismoari eta antiespezismoari buruz hitz eginez. «Animaliek bizi duten zapalkuntza eta haien alde zergatik egin behar dugun ulertzeko paregabea izango da», aurreratu dute.

Ondoren, Lurtarrak dokumentala jarriko dute, ingelesez, baina euskerazko azpitituluekin. Eta filma bukatzean, mahai ingurua egingo dute, bertan ikusi eta entzundakoa aztertu eta eztabaidatzeko.

Dokumentalaren trailerraren estreinaldia, iluntzean

Eta bukatzeko, bi zita jarri dituzte iluntzean. Batetik, afari beganoa egingo dute, %100 begetala, borondatearen truke; baina aurrez apuntatu behar da: Garin tabernan eta Askekintzaren sare sozialetan.

Eta bestetik, postrearekin batera, Askekintza prestatzen ari den dokumentalaren trailerra estreinatuko dute: Festak ospatu, animaliak askatu.

Askekintzak «oso garrantzitsua» ikusten du animalien alde kontzientziazio lanetan jarraitzea, eta herritar guztiak animatu ditu gaurko saiora.

EGITARAUA

GAUR, Kontrakantxa gaztetxean

17:00, Hitzaldia. Animalien Askapenari sarrera: beganismoa eta antiespezismoa.

18:00, Proiekzioa: Lurtarrak dokumentala (euskerazko azpitituluekin).

19:30, Mahai ingurua.

20:30ak aldera, Afari beganoa eta Festak ospatu, animaliak askatu dokumentalaren proiekzioa. *Afaria borondatearen truke; izenemateak Garinen edo Askekintzaren sare sozialetan.


‘Urretxu’ izeneko ogitartekoa, gasolindegietan

Estatu espainiar osoko gasolindegietan kafetegiak dituen Autogrill kateak Urretxu izeneko ogitartekoa jarri du salgai. Oilasko birrineztatu ogitarteko hau Iñigo Perez Urrechu sukaldari urretxuarrak egin du. Perezek Madrilen jatetxeak ditu, telebistan ere lan egiten du eta Autogrill enpresaren irudia da. Euskarazko kartelaren argazkia Gotzon Aranburuk atera du Itziarko gasolindegian eta gaztelerazkoa Gironan ateratakoa da.


Kataluniako Parlamentuko mahaia osatzeko saioaren kontakizuna

JxCk eta ERCk lortutako akordioaren ondorioz, Roger Torrent izendatu dute Parlamentuko presidente.

* Parlamentuko adineko mahaiak boto delegatuaren aukera onartu die espetxean diren diputatu hautatuei.

* Oriol Junquerasek Marta Rovira ERCko idazkari nagusiaren esku utzi du bere boza; Joaquim Fornek eta Jordi Sanchezek, berriz, Jordi Turullen esku utzi dute.

* Roger Torrentek aldeko 65 boto jaso ditu, eta 56 boto bildu ditu Ciutadanseko Jose Maria Espejo-Saavedrak.

* Saioan egon ez diren diputatuen eserleku hutsetan xingola horiak jarri dituzte.


Zubietaren hirugarrena

Asteburu bikaina borobildu du Aitor Zubieta pilotariak, asteburuan jokatutako bi lehiak irabazi eta gero, atzo ere gailendu baitzen. Aritz Lasarekin osatu zuen bikoa Aitor Zubietak, Titin eta Goñi III.aren kontra egiteko. Titinendako lau egunetan jokatutako laugarren partida zen Ordizikoa, eta Aritz Lasa eta Aitor Zubietarendako hirugarrena. Hala ere, guztiak dena ematera atera ziren kantxara. Lasa eta Zubieta nagusitu ziren, baina biak izugarri sufritu behar izan zuten Titin eta Goñi menpean hartzeko. 22-19 nagusitu ziren, baina partida oso parekoa izan zen. Horren isla, 14 aldiz berdindu zuten markagailuan, azkena 18na berdindu zutenean, baina hortik aurrera gazteak gailendu ziren. Atseden gutxi hartu ahal izango du Zubietak, larunbatean beste lehia inportantea jokatuko baitu Azpeitian. Aspe eta Asegarceren pilotariak nahastuz osatuko dituzte atzera ere bikoak. Berasaluze VIII.a izango da Aitor Zubietaren bikoa, eta beste biko ikusgarri baten kontra aritu beharko dute: Martinez de Irujo eta Beloki. Egun horretarako eskuko lesioaz guztiz osatuta egonen da Irujo.


Aralar haurrez beteko da

Haurrak Aralarko goiaingeruari aurkezteko ekitaldia eginen da igandeko mezan.

Aralarko santutegiak igandero, 12:30ean, meza hartzen du. Igande honetakoa berezia izanen da, euren senideekin batera adin guztietako haur ugari izanen baitira. Izan ere, Aralarko Deun Mikel Goiaingeruaren Kofradiak 15. aldiz antolatu du haurrak Aralarko goiaingeruari aurkezteko ekitaldia, meza barruan eginen dena. Txikiek eta fededun guztiek mezaren akaberan aingerua gurtzeko aukera izanen dute. Hala familiek Aralarrekiko izan den lotura hori mantendu eta sustatu nahi dute kofradiatik. Izan ere, garai batean santutegiak makina bat bataio hartzen zituen, baina elizaren araudiak haur bakoitza bere parrokian bataioa hartzea ekarri zuen. Horren ordezko da igandeko ekitaldia.

Aurkezpenerako izena emanda daukaten haurrek akaberan pergamino eder bana jasoko dute. Hartan Aralarko goiaingeruaren lagun izendapena dute, eta hari egindako babes eskaera ere. Izena eman gabe igandean santutegira joaten direnek sakristian izen-abizenak eman beharko dituzte eta bi aste barru jasoko dituzte pergaminoak.


Zubian atsedenik ez

Altsasuarrek ez dute atsedenik eduki pasa berri den zubian. Bi partidu izan dituzte jokoan: maiatzaren 1ean, Doneztebe hartu zuten etxean, eta asteburuan, Artajonaren aurka neurtu zituzten indarrak. Asteburuan ezin izan zioten azken aldiko emaitza onei eutsi.Lehen partiduan, parez pare ibili ziren Altsasu eta Doneztebe. Biek ere, luzean jokatu zuten. Partidua 0eko berdinketarekin amaituko zela zirudienean, 87. minutuan, altsasuarrek kornerreko sakea baliatu zuten garaipenaren gola sartzeko.Asteburuan, Artaxonan, ezin izan zioten bide berari eutsi. Etxekoak izan ziren nagusi eta behar bezala probestu zituzten izandako gol aukerak. Merezita, 3-1 gailendu zitzaien altsasuarrei.2. postuari eusten dio Altsasuk, 27 punturekin, baina puntu bakarrera du Castillo de Tiebas. Bidezarrak jarraitzen du lider, 34 punturekin.Etxean jokatuko du Kopako azken aurreko partidua, 9 punturekin 8.a den Beti Kozkorren aurka.


“Talde horrek irauten badu, zerbait eginen dute”

Antton Amulet. Pilotaria

2012an sartu zen zirkuitu profesionalean Antton Amulet (Donapaleu, 1988). Zuberoa eta Baxenabarreko eskoletan ibiltzen da pilota hezitzaile lanetan, Pilota Batzordearen kontu. Pilotari gisa, jantzi dituen txapel desberdinetan azkena ez da tipiena, profesionalen lehen mailako Frantziako txapeldun berria baita, Peio Larralde hazpandarrarekin batean. Hazparneko formakuntza zentroan ordezkari gisa hasi da trebatzaile lanetan, asteazkenetan partiden gidari lanetan.

2012an sartu zen zirkuitu profesionalean Antton Amulet (Donapaleu, 1988). Zuberoa eta Baxenabarreko eskoletan ibiltzen da pilota hezitzaile lanetan, Pilota Batzordearen kontu. Pilotari gisa, jantzi dituen txapel desberdinetan azkena ez da tipiena, profesionalen lehen mailako Frantziako txapeldun berria baita, Peio Larralde hazpandarrarekin batean. Hazparneko formakuntza zentroan ordezkari gisa hasi da trebatzaile lanetan, asteazkenetan partiden gidari lanetan.

Zure ibilbideari begiraturik, zer desberdintasun da hogei gazteek Hazparneko pilota eskolan hasi formakuntzarekin?

Biziki ontsa da hori izatea; badakite aste guztiz badituztela entrenamenduak, bai fisikoki eta bai teknikoki. Hori biziki ontsa da, badute segida bat. Ni pixka bat bakarrik nintzen, bakarrik antolatzen nintzen eskuin-ezker jokalariak deituz entrenatzeko, eta hori biziki zaila zen. Gazte horiek badakite aste guztiz astelehen, astearte eta asteazkenetan ariko direla; hori biziki ontsa da.

Ideia biharko profesionalak formatzea da. Zuk badakizu zer berezia den bide hori.

Behar da entrenatu aste guztiz, erritmoa galdu gabe. Fisikoki ere behar da muskulazio pixka bat egin. Hor eskainia zaie hori: kolpatzen badira badute osteopata bat ere, dena dute. Ene aldetik, bakarrik antolatzen nintzen medikua deitzeko, adibidez.

Prestakuntza fisikoa, beste kiroletan bezala, pilotari egokitua ote da?

Egina da pixka bat, baina bada oraino bide anitz egiteko, ene ustez. Desberdina da aitzinean edo gibelean ari bazara. Ez dira gauza berak landu behar: aitzinean behar da fite joan piloten xerka, eta gibelean fisikoa landu behar da partida guztia atxikitzeko, gehiago iraupena da landu behar dena.

Pilota irakaslea zara ofizioz.

Entseatzen naiz fisikoa lantzen tipi-tipitik. Entseatzen gara gauzak aldatzen, baina ikusiko dugu nola piztuko den. Ibiltzen naiz eskoletan Zuberoan eta Amikuzen, gazte-gazteekin; pilota erakusten diet, gero gazte batzuk pilota eskoletan sar daitezen.

Haurrentzat pilota erakargarri da, zure ustez, errugbiaren ondoan adibidez?

Zuberoan bazen zulo handi bat hasi nintzenean, duela hiru urte. Haurrak berriz etortzen dira pilotara orain. Eskoletatik pasatu eta etortzen dira, baina irakatsi behar da eskoletan. Ene ustez, ideia ona izan da, tipitik hasi behar baita.

Hazparneko zentroan ez da zuberotar bakar bat ere.

Amikuztarrik ere ez; badira batzuk Garazi-Baigorritik, baina gero kostaldean dira hoberenak.

Zure garaian ere hala zen? Amikuzen guti zineten?

Hamar bat ginen haurren mailan, eta bi bakarrik kadeteetan, besteak futbolera edo errugbira joaten ziren. Orain ere ikusten da, baina gutxiago, ene ustez.

Profesionaletara heltzeko nola egin zenuen?

Etxean aita banuen gibeletik beti, eta Amikuzen bagenuen talde bat biziki ona.

Hazparnen diren gazte horiek berezkoekin jokatzen dituzte partida batzuk.

Biziki ontsa da, eta ikusten dugu ere gazteak berriz trinketetara hurbiltzen direla. Hazparnen hasi diren gazte horietan maila izugarri ona da, baina momentuko berezkoekin bada zilo handi bat. Talde horrek irauten badu, zerbait eginen dute, baina behar dute landu oraino.

Haien arteko giroak gehiago du lehiatik ala adiskidetasunetik?

Oraino bakarrik bi aldiz bildu gara, baina giroa biziki ona atzematen dut. Beroketan mintzatzen dira, jostatzen eta abar…, baina entrenamendua hasten delarik serioski ari dira. Maila ona ikusten da. Ene ustez, denek gogoan dute egun batez profesional izatea, eta landu behar da. Fisikoa landu behar da, eskuak ontsa ukan, eta gero ikusiko dugu.

Hogei gazteen hautaketa aho batez adostu omen da egitura desberdinen artean. Berezkoetara jauzi egiteko, berriz, kanpotik ikusirik, ez da hain argi hautuak nola egiten diren.

Guk ere ez dakigu nola pasatzen den. Batzuetan pasatzen gara eta ulertzen dugu, batzuk pasatzen dira eta ez dugu ulertzen zerendako, batzuek galdegiten dute eta ez dira pasatzen, eta ez dugu ulertzen.


Jarrerak hurbildu ezinik, greban jarraitzen dute Bizkaibuseko langileek

Ostiralean elkartuko dira bi aldeak, baina lehenago bildu ahal izateko greba bertan behera uzteko eskatu die Itziar Garamendik sindikatuei.

Bigarren eguna du Bizkaibuseko mugagabeko grebak. Goizean erasoak izan dira Berriatuko Pesa enpresako garajeetan: autobusen ispiluak gorriz margotu dituzte, eta ibilgailu baten kristala ere apurtu dute. Bizkaiko Foru Aldundiak adierazi duenez, autobusen ispiluak ezin erabilita geratu dira.

Aldundiak bilerara deitu ditu sindikatuak gaurko (18:00), baldintza batekin: aurrez greba mugagabea bertan behera uzteko eskatu die. Sindikatuek ez dute eskaera hori bete, eta, beraz, diputazioa ez da haiekin batzartu. Efe berri agentziak aldundiko iturriak aipatuz dioenez, bihar eguerdian biltzeko deia egin die berriro diputazioak langileen ordezkariei —greba bertan behera uzteko baldintzarekin—. Sindikatuek, ordea, adierazi dute ez dutela aurrebaldintzarik onartuko, eta grebarekin jarraitzeko asmoa dute, ostiralera arte gutxienez. Orduan beste bilera bat dute diputazioarekin; egun horretan batzartzeko ez diete baldintzarik jarri.

Bien bitartean, goizean prentsaurrekoa egin dute UGT, ELA, CCOO, LAB eta LSB sindikatuek eta Itziar Garamendi Garraio diputatuak, bakoitzak bere aldetik. Sindikatuetako ordezkariek egindako agerraldian pasa den ostiralean egindako bileran gertatutakoa azaldu dute. Langileek zerbitzua nola hobetu daitekeen jakin nahi dute Bizkaibus berriaren kontzezioak eman aurretik.

Iñaki San Andres ELAko ordezkaria: “Aldundiak dio ezin dela zerbitzuaren esleipena atzeratu. Baina, ez zen hau abuztuan egin behar? Beste hainbat gauzengatik atzeratu bada, zergatik ezin da orain atzeratu zerbitzu hobea eta lanpostuen mantenuaz eztabaidatzeko?”.

Sindikatuen arabera diputazioak lanpostuak mantentzeko zerbitzuaren hobekuntza 2016ean emango da. “Esan digute bi urte pasa behar direla zehaztapenetan sartzeko. Horretarako dirua biltzeko adina denbora igaro behar delako”. Hori ez dute ulertzen sindikatuek: “Akordioa iazko urrian sinatu baldin bazuten, zergatik ez dute aurrekontuetan sartu?”. Bizkaibusen erabiltzaileei eskerrak ematen bukatu dute agerraldia sindikatuek: “Oso ulerkor jokatzen ari dira”.

Aldundiak orain arte izan duen jarrera mantendu du: “Diputazioa 2013an sindikatuekin adostutako akordioa betetzen ari da. Inork ez du bere lanpostua galduko”. Hala azaldu du Itziar Garamendi Garraio diputatuak gaurko agerraldian. Erakundeak akordioa lortzeko ahaleginak egiten ari dela dio diputatuak, baina langileek ez dutela proposamenik onartzen. Nabarmendu du aldundiak ateak zabalik dituela. Baina greba bertan behera uzteko baldintza jarri die langileei.

Orain arteko saioak

Hainbat protesta eta lanuzteren ostean, atzo abiatu zuten greba mugagabea Bizkaibuseko langileek, ELA, LAB, UGT, CCOO eta LSB sindikatuek deituta. Atzo, Berriatuko garaje berean, kate bat jarri zuten ezezagunek atean, autobus zerbitzu minimoen irteera oztopatu nahian. Lehen greba egunak Gernikako urriko azken asteleheneko azokarekin bat egin zuen, eta bisitari gutxiago izan ziren.

Foru aldundiaren eta Bizkaibuseko langile batzordeen arteko adostasun faltak eragin du greba mugagabea. Autobus zerbitzu berria jarri nahi du martxan aldundiak, linea kopurua murriztuta, eta aldaketarekin langileek ez dute lanpostuak mantenduko dituzten bermerik ikusten.

Aurreko asteko bukaeran bilerak egin zituzten alde biek. Eta "jarrerak hurbildu" zituztela adierazi bazuten ere, epeetan sortu da arazoa. Bizkaibus zerbitzu berritua azaroaren lehen hamabostaldian jarriko da martxan, eta langile batzordeak enpresa berriei esleipena eman aurretik adostu nahi ditu linea berrien edota zerbitzuen hobekuntzak. Jarrera hori salatu du Garamendik: "Sindikatuek erabaki nahi dute noiz eta nola jarri martxan autobus zerbitzu berritua. Eta horrela ez bada, ez dute akordiorik sinatuko. Irtenbiderik gabeko egoera batera eraman gaituzte".

Langile batzordearen arabera, aldundiaren esku dago gatazkari irtenbidea ematea. Iazko udazkenean ere mobilizazioak egin zituzten Bizkaibuseko langileek. Gatazka iazko urriaren 4an amaitu zen, diputazioak eta ELA, UGT, CCOO eta LSB sindikatuek akordioa sinatu zutenean. Akordio hartan aldundiak konpromisoa hartu zuen langileen amortizazioa ez onartzeko eta orduan zeuden lanpostu guztiak mantentzeko. Sindikatuek uste dute diputazioak ez duela bete akordio hori. Eta, horregatik, protestak abiatu zituzten urrian. Hilaren 6tik hona bederatzi lanuzte egin dituzte, eta atzo hasi zuten greba mugagabea.


Balizak herri galdeketaren aldeko kartelak balkoietan jartzera animatu ditu oriotarrak

Herri galdeketaren aldeko kartelak. (Aiora Larrañaga/Hitza)

Maiatzaren 7rako hiru aste baino gutxiago falta dira, eta herri galdeketaren olatuan murgildu nahi ditu oriotarrak Balizak. Elkartetik azaldu dute astean zehar pankartak eta banderolak jartzen jarraituko dutela biribilguneetan eta hesietan. Horrez gain, oriotarrek ere herri galdeketaren irudia zabaltzea nahi du elkarteak, eta horretarako kartelak balkoietan edo leihoetan jartzeko eskatu die herritarrei.

Herri galdeketaren aldeko kartelak salgai daude Balizaren lokalean, euro baten truke.


Enpresen arteko lankidetza bultzatu nahi dute euskara gehiago erabiltzeko

Esperientzia duten enpresetara bisitak egingo dituzte, adibide gisara har ditzaten. Belaunaldi aldaketa baliatuta, «jauzi bat» egin asmo dute

Belaunaldi aldaketa iristen ari da enpresetara: langile multzo zabala ari da erretiro adinera gerturatzen, eta ordezkapen handia izango da datozen urteetan. Euskararen erabileran eragiteko baliatu nahi dute aldaketa hori Euskaragileak sareko kideek —Kontseiluak eta euskararen erabileran aurreratuta ari diren enpresek osatzen dute sarea—. Adin talde gazteetan euskararen ezagutzan egindako aurrerapena enpresetako erabileran nabaritzea nahi dute. Hori lantzeko, enpresen arteko lankidetza sustatuko dute: bisitak antolatuko dituzte Euskaragileak sareko enpresetara, urteotan pilatutako «esperientzia eta ezagutza» beste enpresa batzuen esku jartzeko. Egindako bidearen berri «zuzenean» emango diete, eurek ere urratsak egiteko. Eusko Jaurlaritzak babestu du proiektua.

2015eko irailean sortu zuten Euskaragileak sarea. Hamahiru enpresa ditu kide: Batz, Danobat Group, Cikautxo, Ekin, Elay, Elkar, Fagor, Goizper Group, IMH, Irizar, Mondragon Unibertsitateko Eskola Politeknikoa, Mondragon Korporazioa eta Orkli. Kontseilua dute bidelagun. Arlo sozioekonomikoan egindako ibilbidea sendotu nahi dute sarearekin, eta gainerako enpresetara zabaldu.

Euskara balio erantsia dute, Mondragon Korporazioko ordezkari Ander Etxeberriaren esanetan: «Euskara gehiago erabiltzetik harago, bestelako balio erantsiak ere ekarri dizkigu: langileen asebetetzean, talde kohesioan, talentuak geureganatzeko garaian...». Hori sendotzeko, langile berriei begira ari dira; esaterako, ikastetxeekin lankidetza harremanak egiten ari dira, eta harrera prozesuetan hizkuntza txertatzeko oinarriak proposatzen. Enpresetako belaunaldi aldaketa baliatu nahi dute «jauzi bat» egiteko. Eragileek «elkarrekin» jardun beharraz ohartarazi dute.


Pilota, ikuskizuna eta elkartasuna

Txantxarreka.

Gutxienez bi aldiz lapurtzera sartu dira Antiguako Txantxarreka gaztetxean. Joan den urtearen bukaeran proiektorea ostu zieten: «Norbait atzeko atetik sartu zen, ez zuten atea indarrez ireki. Hainbat ekitalditan bildutako diruarekin erosi genuen proiektorea lapurtu ziguten», azaldu du Jon Agirre gaztetxeko kideak.

Handik gutxira, berriz sartu ziren, musika-mahaia lapurtu zieten. Kolpe latza Txantxarrekarentzat: «Gaztetxean lapurreta egiteaz gain, hainbat kalte eragin zituzten. Ate bat hautsi zuten, besteak beste. Eta musika-mahairik gabe geratu ginen. Horrenbesteko esfortzua egin genuen hura lortzeko… Saiatzen zara gauzak hobetzen, eta lortzen duzunean, norbaitek zapuztu egiten dizu».

Zailtasunak zailtasun, egoerari buelta eman, eta galdutakoa berreskuratzeko lanean gogor hasi ziren: «Erabaki genuen indarra eta energia erakusteko unea zela. Oso baikor eta umoretsu ekin genion urteari, 2016an kulturak goia joko du lelopean».

Jendearen kontzientzia piztea zuten helburu: «Gaztetxea denona da, eta gaztetxean lapurtzea denon kalterako dela plazaratu nahi genuen». Auzoko sansebastianetan egitarau zabala prestatu zuten Txantxarrekan, eta La Otra kantautoreak bertan jotzea lortu zuten: «Guretzat lorpen izugarria izan zen. Gainera, gaztetxea lepo bete zen. Harrera bikaina izan zuen».

Egoerari buelta ematea

Poliki-poliki jarduera gehiago antolatzen ari direla adierazi du Agirrek. Gaurkoa, adibidez. Pilota jaialdia egingo dute gaur iluntzean, Antiguako frontoian (21:30). «Espero dugu jendea etortzea, eta Txantxarrekaren egoerari buelta eman ahal izatea jendearen babesari esker. Geneukan material hori guztia berreskuratu nahi dugu. Oraingoz beste batzuena erabiliz egiten ditugu proiekzioak eta kontzertuak, baina hori ez da aurrera egiteko modua».

Pilota, festa eta elkartasuna izango dira nagusi. Ikuskizun eder bat osatzeko osagai erakargarriak lortu dituzte: lau auzotarren arteko apustu bat eta Mikel Goñi pilotaria. Zergatik pilota jaialdi bat? Auzoko jaietako pilota txapelketan giro ederra piztu zen, eta Antiguako frontoia berriz ere une zirraragarriz bete nahi zuten.

Lau auzotarren apustua

Auzoko pintxo pote baten beroaldian sortutako apustuari heldu beharko diote Lesek, Ozaetak, Pottik eta Largok. 300 euro daude jokoan. Agirreren ustez, pilota jaialdiko amu nagusia da: «Jaietan sekulako giroa egon zen txapelketan, ea oraingoan ere jendea animatzen den!».

Les eta Ozaeta, Potti eta Largoren kontra ariko dira. Beraiekin piztuko da giroa frontoian. Ondoren, Mikel Goñiren partida hasiko da. Orain ez da pilotalekuetako izarra, baina karisma gehien duena dela ezin uka. Beste profesional ohi batekin, Saralegirekin batera ariko da, Antiguako Baez II eta Hernaniko Gorrotxategiren aurka.

Gainera, ikusleek apustuak egiteko aukera izango dute, eta zozketarako txartelak erosiz gero, pilota jaialdia babestu duten jatetxeetan –Trikuharri, Drinka eta Platero– afariak, Arimasagasti behi gazta bat eta Goñik sinatutako elastikoak lortu ahal izango dituzte, baita Irutxuloko Hitzaren urtebeteko harpidetza ere.

Musika, festa giroa, pilota eta elkartasuna. Ikuskizuna ziurtatuta dago gaur Antiguan. Eguraldi txarrak ere ez du zapuztuko Txantxarrekaren festa, frontoia estali egingo dute toldo batzuekin, eta ez da inor bustiko.

Oraindik sarrera erosi ez dutenek, Platero eta Bodegon tabernetan 6 euroan eskuratu ahal izango dituzte arratsaldera arte. Gauean, frontoian bertan, 8 euroan izango dira salgai.

Udarako proposamenak

Nahikoa lan izan dute gaurko ekitaldia antolatzen, baina Txantxarrekaren programazioak ez du etenik izango. Udarako «ekitaldi indartsu bat» antolatu nahi dute. Auzotarrei dei egingo diete denen artean udako egitaraua egiteko: «Agian guk ez dugu beti asmatzen jendeak nahi duena, eta pentsatzen dugu bilera ireki batean askotariko proposamenak atera daitezkeela. Afari-merienda baten bueltan ikusiko dugu auzoak zer eskatzen duen». Jendea parte hartzera animatu nahi dute, «denon artean gauzak askoz hobeto aterako lirateke». Maiatzaren 21ean egingo dute bilera irekia.

Villa Alegriaren lagapena

Udalarekin duten harremanaz galdetzean, berririk ez dagoela adierazi du Agirrek. Izan ere, joan den urtearen bukaeran, Groseko Kortxoenea gaztetxea bota zutenean, gune autogestionatu guztien aurkako erasotzat jo zuen Txantxarrekak, eta Villa Alegriaren –egun Txantxarreka dagoen espazioa– lagapena ez sinatzea erabaki zuten.

Gainera, asanbladaren arabera, lagapenaren baldintzak gogortu zituen udal gobernuak, negoziatu edo hitz egiteko aukerarik utzi gabe. Geroztik, ez dute bilerarik izan: «Guk gurearekin jarraituko dugu, lanean, aurrera egiteko. Ekonomikoki egoerari buelta eman, eta egitarau indartsu bat sortuko dugu».

Eragile askoren bilgunea

Auzoari begira jartzean, Antiguan geroz eta erosoago sentitzen direla esan du Agirrek, eragile askoren gunea bihurtu dela: «Piratek, adibidez, beti erabiltzen dute gaztetxea ekitaldiak egiteko. Antiguako talde feminista Rolak ukatu, harremanak eraldatu ikastaroa egiten ari da hemen ostiralero, Askekintza Animalistarekin ere egin ditugu festa eta ekitaldiak… Izen bat lortu dugu, bai auzoan, bai Donostian»». Eta aurrerantzean ere, auzoko eragile nagusietako bat izateko konpromisoari eutsiko dio .


'Cruyff Classics', Cruyff Bartzelonako entrenatzaile ohiaren zapatila berriak

Johan Cruyffen linea berriak zapatila estilo ezberdinak dakartza udarako.

Bartzelona futbol taldeko entrenatzaile izandako Johan Cruyffen 'Cruyff Classics' markak, kirol-zapatilen linea berri bat merkaturatu du, datorren udari begira.

Maiz produktuak ez dituzte kirolariek eurek (Michael Jordan, Ronaldinho, Beckham...) diseinatzen. Talde handi bat izaten dute atzetik lan horiek egiten, eta lankide horien ardura izaten da kirol oinetako edo jantzi arrakastatsuak kaleratzea.

Oraingo honetan, Cruyff Classics marka aspaldiko estilo batean oinarritu da kirol linea berria sortzeko. Ez ditu kolore biziegiak erabili, Munich markako modeloetan erabili ziren koloreen antzekoak baizik, baina zenbait modelo egiteko material berriagoak hautatu dituzte, txarol edo larru bernizatua esaterako. Edozein eroslerentzat modukoak dira, dena den, batzuk zein besteak.

Linea horren baitan, estilo ezberdinak aurki ditzakegu, running eta 80ko hamarkadako estilokoak batzuk, Le Coq Sportif marka frantsesak urtero berriro ateratzen dituenen antzekoak, baina hiru koloretan aterako dituzte: zuriak, urdinak eta orlegiak.

Kolore aldetik gauza ezberdinak gustuko dituztenek, berriz, beste kolore bateko lokarriak jartzea dute, baina hiru modelo hauek ez dute inor epel utziko.

Modernoenentzat, berriz, linea "modernoagoa" diseinatu dute, larru eta txarol beltza eta marroia erabilita.


'Bendita Calamidad' filmatzen jarraituko dute Luis Varela aktorearekin

Gaizka Urresti zinemagilea buru duen taldeak filma grabatzeko lanak eten zituen, uztailaren 20an Alex Angulo hil eta gero. Angulok egiten zuen pertsonaia gorpuztuko du Varelak.

Datorren astean, “Bendita calamidad” pelikula filmatzeko lanei berriz ekingo diete, eta Luis Varela aktoreak egingo du Tarazonako gotzainarena. Gaizka Urresti zinemagilea buru duen lantaldeak grabazio lanak eten zituen, uztailaren 20an Alex Angulo, filmeko protagonistetako bat, hil eta gero.

Urrestik, lantaldearekin eta proiektua babesten duten hainbat lagunekin hitzartuta, film luzea grabatzen jarraituko dutela berretsi du. Asmo hori gauzatzeko, “ezinbestekoa” izan da Luis Varela antzerkiko, telebistako eta zinemako aktore “bikaina” proiektura batzea.

“Teknikariek, aktoreek eta bestek ahalegin handia egin behar izan dugu aldartea berreskuratu eta filmatze lanen antolaketa berriak dakartzak zailtasun tekniko eta azpiegiturakoei buelta emateko”. Astelehenean, hilak 4, hasiko dira berriz lanean, irailaren 5era arte, Moncayon, Zaragozan eta Tarazonan.

“Bendita Calamidad” 2015ean eraman nahi dute zinema aretoetara, eta “Alex Angulorentzako omenaldi” gisa aurkeztu du Urrestik, “gizaki moduan eta profesional moduan” merezi zuelako.

'Alexek egin nahi zuen filma amaitu'

Gaizka Urrestik gutun batean azaldu duenez, Angulo hil eta gero “ez genuen indarrik filmatzen jarraitzeko”, baina “jendeak, deien bidez eta sare sozialetan, bidali digun babes eta maitasunak aurrera egin behar genuela, helburua gauzatu egin behar genuela, ulertzen lagundu digu, eta Alexek egin nahi zuen filma bukatu behar dugu”.

Luis Varela aktorea 50eko hamarkada hasi zen lanean. Zineman, Berlangarekin, Nieves Conderekin, Saenz de Herediarekin, Pedro Lazagarekin eta, geroago, Alex de la Iglesia eta Jose Luis Garcirekin lan egin du. “Antzerki mailan, dena egin du”, esan du Urrestik.


Bazterrolatik

( Kai Uwe Vollmer (*Erredakzioan euskeratua) )

Azkeneko berriak ezagutzera eman nahi ditut, Ereñotzuko Bazterrola etxe okupatuarenak, duela 8 urte eta erdi okupatutako etxebizitza autogestionatutakoak. Martxoaren 6an apelazio errekurtsoa aurkeztu zen Gipuzkoako Probintzia Auzitegian, esanez, 808/08 epaiketako resoluzioa, sententzian adierazten dena, ez dela egokia epaitzeko aurreko jabeetako batekin izan genuen harremana: horrek esan nahi du, epaiketa motak (ahozkoa), ez dela egokia okupazioarekin bukatzeko. Beste saiakera egin nahi badute, salaketa berria jarriko dute epaiketa arrunt bidez, garantia guztiak dituena, bi aldeen arteko harremana desegiteko. Donostiako epaitegiko Hilinger-Cuellar epaileak, epaiketaz arduratzen denak, bi aukera ditu orain: 1. Jabeek egindako eskaerari gure kontrako jarrera onartzea eta itxoitea Audientziak gure errekurtsoa onartu arte, eta gure eskubidea onartu arte sententziaren aurka azaltzeko eta beraz, etxea hustutzeko aurreikusitako data bertan behera uztea. 2. Agian legez kanpo, etxea uztera derrigortzea, kasurik egin gabe Audientziak gure eskaeraren inguruan esan dezakeenari, bere eskumenetatik kanpo dauden erabakiak hartuz, goragokoei kasurik egin gabe, eta gainera eskatzaileak erabakiaren aurka egoteko duen eskubidea urratuz. Laburbilduz, etxea ustutzeko data atzeratu beharko dute, beren lege eta eskumenak errespetatzen badituzte. Jakinaraziko dizkizuegu laister gure pausuak eta epailearen azkeneko erabakia. Oraingoz harro jarraizten dugu autodefentsaren bidean. Osasuna eta anarkia. Bazterrola bizirik!


Kurtso politiko berria hasi da baina "soto" usainekin

Ibarretxe Planarekin bukatu genuen kurtso zaharra eta Ibarretxe Planarekin hasiko dugu berria. Ibarretxek badaki sozialistek eta PPkoek ezetz borobila emango diotela bere planari, baita EA eta EBren laguntza ez dela nahikoa parlamentuan plana aurrera ateratzeko. Bakarrik Batasunaren botoak gelditzen zaizkio bere plana aurrera ateratzeko. Batasunekoek esan diote ez dutela bere plana onartzen, baina era berean esaten diote, behin eta berriro, prest daudela negoziatzeko. Ibarretxek esaten die ETArekin hausten ez duten bitartean gobernuak ez duela beraiekin negoziatuko ûhitz egin bai baina negoziatu ez. Xehetasunak inportanteak dira politikanû. Gauzak horrela daude baina horrela zeuden kurtso zaharrean ere. Zergatik erabaki du orduan Ibarretxek bere plana eztabaidatzea eta botatzea legislatura honetan? Kontuan izan behar da hauteskunde atarian gaudela, datorren udaberrian Euskadiko hauteskundeak izango direla. Nola azaldu nahi du Ibarretxek bere plana hautesle aurrean? Onartuta Batasunaren botoekin? Bere planak porrot eginda parlamentuko botazioan? Edo agian, Batasunarekin adostasun minimo bat lortu, ez hauen baiezko botoa lortzeko ûgarestiegi izango litzateke horrelako akordio batû baizik hauen abstentzioa, horrela gehiengo gutxieneko bat lortuko zuen parlamentuan eta horrekin aurkeztu hauteskundeetara? Une honetan ez dakigu hiru aukera hauen artean zein izango den aterako dena baina garbi dagoena da pilota PNVren teilatuan dagoela. Arzalluz eta Egibarren estrategiarekin jarraitzen badu PNVk, seguru asko, Batasunarekin akordio batera iritsiko da ûpublikoa edo sekretua? Denborak esango duû. Batasunak ez baditu gauzak asko aldatzen badaki hauteskundeetan jai daukala, ez diote legalizatuko zerrendarik eta parlamentutik kanpo geratuko da. PNVk hori badaki eta Batasunaren hautesleen botoak oso tentagarriak dira autonomikoetan. Ibarretxe planarekin akordio bat lortuz gero Batasunarekin, erreklamo ezin hobea izan dezake PNVk Batasunaren botoak bereganatzeko. Orain, gerta daiteke Josu Jon Imazek erabakitzea estrategia hori agortuta dagoela eta iritsi dela ordua panorama politikoa aldatzeko eta ondorioz Batasunarekin negoziatzeko ate guztiak ixtea. Hori horrela bada Ibarretxek ez du lortuko bere plana parlamentuan onartzea, baina hauteskunde ondorenean eskuak libre edukiko ditu beste akordio batzuk lortzeko. Egoera honetan, ETAren ekintzekin adi egon beharko dugu, hiltzen hasten badira berriro Batasunak jai dauka eta PNVren barruan indartu egingo dira estrategia aldatu nahi dutenak.

PPkoak oraindik Madrilgo hauteskundeen emaitzen digestioa egiten ari dira. Urrian kongresu nazionala dute eta ez dira egoera onenean aurkeztuko hauteskundeetara. Sozialisten egoera guztiz kontrakoa da, haizea aldekoa dute eta hemengo hauteskundeetan emaitza onak lortuko dituzte. Ikusteke dago "PATXI lehendakari" leloa "ZP presidente" leloak bezalako arrakasta lortuko duen ala ez. Hala bada kontuz, orain pentsa ezinezko emaitzak lor ditzakete. EA berriz "desojando la margarita", PNVrekin elkartuta joan edo bakarrik. Ezker Batuak, berriz, berean jarraituko du, ez da asko igoko ezta jaitsiko ere, mantendu egingo da. Hori bai, "Patxi lehendakari" leloak lortuko balu gizartean susmoa zabaltzea oraingo honetan benetako gobernu aldaketa egon daitekeela, kontuz!, EBko boto asko sozialistengana joan daitezke Madrilgo azken hauteskundeetan gertatu zen moduan. Egia da Patxi Lopez ez dela ZP eta Ibarretxe ez dela Aznar, baina Ibarretxeren plana ûhiru urte daramagu planarekin bueltaka eta mantsoenak ere aspertzen hasiak diraû eroso ez bada ateratzen parlamentutik, jende asko pentsatzen hasi daiteke iritsi dela ordua gauzak aldatzeko.

Bitartean bizitzak aurrera jarraitzen du eta kanpotik bueltatzen zarenean, Euskadiko politika "soto" usaina hartzen hasita dagoela dirudi, itxita denbora gehiegi, eta zahartzen hasita dauden tokien usaina. Ezin dezakegu onartu beste legislatura bat egoera politiko blokeatu batean. Gure zoko zaharrak haize freskoaren beharra dauka, bestela, geure artean talentua duen hainbat jende, hemengo giro klaustrofobikotik atera nahian, beste tokiko haizeak probatzera joango da guk gure zilborrari begiratzen jarraitzen diogun bitartean.


600 euro arteko kalte-ordainak, hegaldiekin sortutako arazoengatik

Konpainiek 1.223 euro arteko kalte-ordainak ordaindu beharko dituzte ekipajea galduz gero, betiere objektuen balioa frogatzen duten fakturak erakutsita.

Hegaldi konpainiek 125 eta 600 euro arteko kalte ordainak ordaindu beharko dizkiete Europar Batasunetik irten edota heltzen diren hegaldietan hiru orduko atzerapena edo deuseztapena jasan duten bidaiariei. Gainera, eskatuz gero, bidaiariak bere egoeraz jakinarazi dezan dei bat egitea erraztu beharko dute.

Horrez gain, jaten eman beharko dute, eta behar izanez gero, gaua hotel batean igarotzeko aukera eman.

Halaber, “overbooking”aren ondorioz bidaiariak ezin badu hegaldian sartu, honek 120 euroko kalte ordaina jasotzeko eta beste garraio aternatibo batean bidaiatzeko eskubidea izango du.

“Smartphone”etarako aplikazioa

Konpainiek 1.223 euro arteko kalte-ordainak ordaindu beharko dituzte ekipajea galduz gero, betiere objetuen balioa frogatzen duten fakturak erakutsiz gero.

Bidaiariaren eskubide guztiak agertzen diren “smartphone” aplikazio bat dago eskuragarri.


Musikak blues erritmora jarraituko du sanjoanen ondoren

Beste urte batez, Tolosarrek nahiz kanpotik etortzen diren blues doinuen zale guztiek, musika honekin gozatzeko aukera izango dute kalitate handiko talde eta barlarien kontzertuekin.

Ekainaren 29tik uztailaren 2ra ospatuko da Tolosa&Blues jaialdia. Aurtengoa, 13. edizioa izango da eta Nuria Carbonell kultura, jaiak eta gazteria zinegotziak azaldu bezala, "Tolosako plaza eta txoko ezberinetan" entzun ahal izango dira egitaraua osatzen duten 9 kontzertuak. Iñigo Martin jaialdiko antolatzaileak gaineratu du, "pixkanaka sendotzen doan jaialdia dela" eta aurreko urteetan bezala, "bi gune nagusi egongo direla, Plaza Berria eta Euskal Herria plaza".

Jaialdia ekainaren 29an hasiko da, Maria Luisa Agirre doktorearen plazan, 20:30ean hasiko den kontzertuarekin. Bertan, Star Blues gipuzkoar taldeak eskainiko du emanaldia. "Etxeko taldea dela esan genezake", azaldu du Martinek. Bi musikari tolosarrek eta goierriko beste bi kidek osatzen dute taldea, eta jatorrizko blues doinuei uko egin gabe, rock estiloarekin ongi moldatzen den taldea da.

Ekaina amaitzearekin batera, kataluniatik etorritako Big Mama hirukotearen emanaldiaz gozatu ahal izango da, hilaren 30ean, Ilargi tabernaren kanpoaldean. "Big Mama atlantikoaren alde honetako bluesaren erregina kontsidera daiteke" Martinen hitzetan. 25 urtetako eskarmentua du, eta blues talde ugarirekin jo izan du orain arte. Gauean, berriz, aurtengo gonbidatu bereziarekin gozatu ahal izango da, Euskal Herria plazan, Alex Schultz gitarra jotzaile estatubatuarraren eta bizkaiko Travelling Brothers taldearen kontzertuarekin. "Hauek ez dute aurkezpenik behar, gaineratu du Martinek".

Uztaileko lehen egunean ere blues doinuek Tolosa alaitzen jarraituko dute. Arratsaldean, Solana, 4 tabernaren kanpoaldean, Animal Blues Iruñako euskal taldeak eskainiko du kontzertua. "Beraien lehen diskoa kaleratu berri dute, ukitu berriekin, jatorrizko blues doinuak alde batera utzi gabe; diskoa entzun eta berehala pentsatu nuen hona ekartzea", esan du Martinek, "eta zuzenean oso onak direla aipatu didate".

Gauean, Plaza Berrian emanaldi bikoitzaz gozatu ahal izango dute ikusleek. Sortu berri den Bluetrain taldeak eskainiko du kontzertua lehenik, gipuzkoar musikariak daude bertan. "Batez ere, 50. eta 60. hamarkadetako musika jotzen dute, Chicagoko estiloa nabarmenduz". Ondoren, berriz, "Europa mailan dagoen harmonika jotzaile onenetako batekin gozatu ahal izango da, hain zuzen ere, Joan Pau Cumellas kataluniarrak, The Teasers Blues Band taldearekin ariko baita. 8 musikariz osatutako taldea da, "ikuskizun hutsa izango da", Martinek esan duenez.

Amaitzeko, Carbonellek "ea eguraldiak laguntzen duen" aipatzeaz gain, gonbitea luzatu nahi izan dizkie herritar guztiei, kontzertuetara gerturatu eta jaialdiaz gozatu ahal izateko.

Azken egunean, uztailaren 2an, Euskal Herrian dagoen piano jotzaile onenak, Paul San Martin donostiarrak eskainiko du kontzertu akustikoa, Saikin tabernan, Mingo Balaguer musikariarekin batera. Arratsaldean, berriz, "ondo sendotu den" Txurreria tabernaren kanpoaldean, Tina Masawi hirukotea entzuteko aukera izango da, tonu intimistago batean.

Egitaraua:

Ekainak 29, osteguna:

20:30. Star Blues, Maria Luisa Agirre doktorearen plaza.

Ekainak 30, ostirala:

19:30. Big Mama Trio, Ilargi tabernan.

22:30. Alex Schultz eta Travelling Brothers, Big Mama Trio, Euskal Herria plazan.

Uztailak 1, larunbata:

13:00. Big Mama Trio, Lopez Mendizabal plazan.

19:00. Animal Blues, Solana, 4 tabernan.

22:30. Bluetrain eta The Teasers Blues Band, Plaza Berrian.

Uztailak 2, igandea:

13:00. Paul San Martin eta Mingo Balaguer, Saikin 2 tabernan.

20:00. Tina Masawi Trio, Txurreria tabernan.


Zarauztarra elkarteak hitzaldia antolatu du asteazkenerako

Haimar Zubeldiak eskainiko du, 19:00etatik aurrera Aritzbatalde kiroldegian.

Etorkizuneko txirrindulariei bultzada ematea da helburua. Ikasturte berriari hasiera emateko hitzaldia Haimar Zubeldiak eskainiko du. Horrekin batera, denboraldirako dituzten asmoak eta antolatuko dituzte ekitaldiak ere izango dituzte hizpide, bertso afaria, txosna, besteak beste.

Ekitaldia 19:00etan izango da, Aritzbatalde kiroldegiko aretoan. Bertaratu ezin dutenek informazio osoa sare sozialetan. Zarauztarra kirol txirrindularitza elkartearen profilean zein 664-454090 telefono zenbakira deituta eskura dezakete.


'Hemen Debagoiena'

Abenduaren 15eko saioan, UDA eta Aspanogiren arteko hitzarmena, Olgetaren eskutik Halli Galli jolasa, Arrasate Margo Taldearen ikastaroa, Goiena aldizkarian argitaratutakoa eta astebururako kirolen errepasoa.


DYAko sorosle titulua

ateratzeko aukera, Hernanin bertan

Sorosle eta lehen sorospenei buruzko ikastaroa antolatu du Gipuzkoako DYAk Hernanin. Ikastaroa hiru astekoa da, eta hilaren 13an hasi, eta martxoaren 6ra arte iraungo du. Arratsaldeko 19:00etatik 21:00etara emango dute Sandiusterri kaleko Inmakulada ikastetxean.

Ezagutzarik izan ez arren, parte hartu daiteke

Ikastaroan edonork har dezake parte, sorospenari buruzko ezagutzarik izan ala ez. Egunerokotasunean aurki daitezkeen arriskuei nola aurre egin erakutsiko dute, hala nola, bihotz eta birika suspertzeak, zauriak sendatu, hausturak eta erredurak nola tratatu...

Antolatzaileek azaldu dutenez, ikastaroan erakusten dena oso arrunta da, baina edozein egoera zailetan oso lagungarria izan daiteke: «oso modu eroso eta atseginean erakusten dira eta teoriaz gain, praktika ere lantzen da. Guztiari ematen diogu garrantzia».

Ikastaroa bukatuta egiten dituzten probak gainditzen dituenari DYAko sorosle titulua ematen diote; eta EHUrako 2 kreditu jasotzeko aukera ere badago.

Ikastaroan parte hartu nahi duenak izena eman behar du 943 46 46 22 telefonora deitua. Matrikulak 100 euro balio du.


Santelmoen errepetizioak hasteko, kontzertuak

Bertsio Gaua egingo da bihar gauean (22:30ean) moilako karpan, herriko musika taldeekin. Arratsalde partean, 20:00etan, Beheko Plaza Abesbatzak eta Cor Indikak (L'Escala, Girona) kantatuko dute Komentuan. Larunbatean olagarro zopa usainak hartuko ditu Beheko plazako bazterrak; eta igandean, zaldi laskerketak Itzurunen,estropadak... Hemen daukazue egitaraua:

OSTIRALA 8

18:00etan, Eusebio Gurrutxaga plazan, Rana eta Pote txapelketak, Beheko Plaza elkarteak antolatuta.

20:00etan, Komentuan, kontzertua: Beheko Plaza Abesbatza (Zumaia) eta Cor Indika (L´Escala-Girona)

22:30ean, txosna eremuan, Bertsio Gaua herriko musika taldeekin.

LARUNBATA 9

11:30ean, Haur jolasak Ondartxo plazan Itxas Gain elkartearen eskutik.

Bertan, Leire Zumeta eta Amaia Arza trikitilarien saioaren hasiera.

11:30ean, Eusebio Gurrutxaga plazan, Olagarro-zopa XV. Lehiaketa.

Ekitaldia alaitzeko Laja II eta Jon Elustondo trikitilariak.

12:00etan, Herriko kaleetan Beheko Plaza eta Cor Indika abesbatzen saioa.

12:30ean, Odietan enbor-mozte ikuskizuna: Los Picadores de la Val d´Echo.

14:30ean, Txosna eremuan, bazkaria.

17:30ean, Eusebio Gurrutxagan, haurrentzat zirko tailerra eta txokolate-jana.

18:30ean, Jainekin txaranga.

22:30ean, Txosna eremuan, kontzertuak: La Inkilina, McOnak, Tajon Prieto y los Huajalotes.

22:30ean, Kofradian Arima Eroa disko festa.

IGANDEA 10

9:30ean, Zumai Txaranga eta gaztetxoen kalejira herrian zehar.

12:00etan, Itzurun hondartzan, zaldi lasterketa.

Ordu berean, The Joselontxos txaranga.

Eta Eusebio Gurrutxaga plazan, Erkibe elkartearen eskutik, olagarru-zopa dastatzeko aukera.

17:00etan, Aita Mari aretoan, haurrentzat antzerkia: Tomaxen Abenturak: Festara!! !

18:00etan, Trainerillen estropadak, XXXIII. San Telmo saria eta Emakumeen San Telmotako IV. estropada.

18:00etan, The Joselontxos txaranga.

19:00etan, Kofradian, erromeria Obaneuke taldearekin.

22:30ean, Obaneuke taldearen bigarren saioa.

Gauerdian Bandera jaistea eta Santelmoei agurra.


Abertzaleek ETAren helburu berak dituztela jaso du EAEko PPk txostenean

Bihar eta etzi egingo du kongresua, eta Jaurlaritzari haustura dakarten proiektu antidemokratikoak sustatzea leporatu dio txosten politikoan.


Bilboko Otxarkoaga auzoko taberna bat itxi dute, droga saltzen zutelakoan


AUPA NESKAK!

Emakumeen futbola

INFANTILAK

TOLOSA A 16 – BEASAIN 0

Errez irabazi zuten

TOLOSA B 1 – EUSKALDUNA 0

Orokorrean nahiko partidu orekatua izan da.1go zatin Tolosa gehiago iritsi da euskaldunan porterira korner dexente ateraz.Horietako baten atzetik egindako sarrera batetik iritsi da penaltia Ane Eizagirrek bota duna atetzaina engainatuz eta partiduko gol bakarra sartuz.2zatin euskalduna gehiago iritsi da baina aukera garbirik egin gabe eta 3zatin apenas ez bat eta ez beste ez dute jokorik egin.

KADETEAK: TOLOSA 9 – BEASAIN 1

GOLAK: AINHOA BENGOETXEA 2, NEREA EIZAGIRRE 3, AINHOA GARIKANO 3 ETA IRATI ALDALUR

Partidua errez irabazi genuen, azpimarratzekoa gol guztien edertasuna, neska hauek duten kalitatea izugarria da, era ezberdiñeko golak sartuz, baselinaz, takoiez,, portera mareatuz …

Hurrengo asteartean abenduak 10ean , iaz Euskadiko txapeldunak izateagatik Leidorren egongo dira, Tolosako udalak antolaltzen duen galan,

JUBENILAK: TOLOSA 6 – ALOÑAMENDI 1

Usabalen izan zuten partida Aloña Mendiren aurka. Joko ona eta aukera asko izan zituzten tolosarrek eta azkenean 6-1 irabazi zuten, lehen postuan mantenduz. Goleatzaileak: Alazne Garmendia (3), Alaitz Zabala, Eider Calahorra eta Izaro Garmendia.

EUSKAL LIGA: HERNANI 1- TOLOSA 1.GOLA: AIORA

Lehen zatia parekatua izan zen eta bi golak gertatu ziren, lehena Hernanik eta handik gutxira Tolosak.

2. zatian partiduaren kontrola izan genuen, gol batenbat sartzeko aukerak egiñez, halaere beraiek ere kontraerasoan min egin ziguten.


Buruhandi koloretsuak

Baliarrainen buru arin tailerra egin berri dute, Zartagi guraso elkarteak antolatuta. Guraso eta seme-alaben artean buruhandi politak egin dituzte. Datorren urteko jaietarako badira pertsonaia berriak, orain maskuriak soilik falta dira.


Durangoko azokan bertakoen lanak

Durangoko Azoka bihar irekiko da, igandera arte, eta bertan bailarako kulturgileen lanak eskuragarri egongo dira. Besteak beste, Xabi Solanok bere disko berria aurkeztuko du, Iñaki Sanz-Azkue eta Axpi-ren Basoko begiak lana ere salgai egongo da eta Tximeletak hondartzan ipuina aurkeztuko du Maixa Zugastik.


Heldu diren bozak

Bixente Vrignon, Kazetaria

Heldu diren hilabeteetan, Ipar Euskal Herrian, bizi-politikoa hauteskundeetako kanpaina berezi batean zentratuko da: bozen data jakin gabe, ez eta hautatzeko modua ere, ezta zuzen zerendako bozkatuko den jakin gabe ere

Lurraldeko kontseilariak aldatu beharko dira, hau da, Pirinio- Atlantikoetako departamendu eta Akitania eskualdekoak, baina legea ez da oraindik onartua.

Eskualdeko hauteskundeak izanez, besteak beste kontzeptu bat bereziki aipatuko da: lurraldetasuna.

Testuingurua aberatsa baina ere zaila izanen da. Eskoziako kontsultak frantses nazionalisten beldurrak piztuko edo zirikatuko ditu, Kataluniakoak berdin. Bestaldean, Eusko Jaurlaritzak Gernikako estatutuari buruz hautatuko duen bideak berdin hein batean hemengo eztabaida baldintzatuko du.

Hilabete gutti gelditzen baitira etorkizunerako erabaki pisu baten hartzeko: hiri elkargoak nola batu? Gobernamenduak Prefetaren ahotik hautua utzi du: Hiri elkargo bakar bat, Iparraldeko hiri guztiak batuko lituzkeena, edo batzuk, arduradunen anbizioaren izarira, xede ala joko zikinen arabera alda daitekeena. Prefeta beraren jokaera da: pilota hemengo erabakitzaileen aldera bota du, eta proiektuaren ardura denbora berean.

Eztabaida aberatsa eta interesgarria hor ere, lehen aldikoz, eta egitura juridiko gisa, Iparraldeak bere kabuz bere etorkizuna pentsatu beharko baitu. Edozein izan, erantzuna ez da satisfagarria izanen abertzaleentzat. Abertzaleentzat, eta urrunago joanez, Batera plataforman batu den Iparraldeko gehiengoarentzat.

Eskaera hau zen: euskal komunitate bat eskumen batzuekin. Galde hori ontsa neurtua izan da esperientzian, Euskal Herria 2010 eta Euskal Herria 2020 bi programei esker –bide batez egiazko politika eta gobernatzeko ereduak finkatzen zituztenak—.

Besteak beste, euskararentzat galdeginak ziren eskumenak, ezagupena eta ofizialtasuna ziren. Sartze honetan, argiki ageri da zer ondorio duen euskararen babesik ezak. Ziburuko auzapezak ikastola bat bere herrian debekatzen ahal du. Erabiltzen dituen argudioen artean: euskaraz ikasten ahal dela jadanik herriko eskola elebidunetan, eta haurrak ondoko herrietako ikastoletara joaten ahal direla. Mende erdi baten esperientziak erakutsi du euskara arras galdu duen eremu batean murgiltze sistemak bakarrik dituela euskaldun osoak formatzen ahal. Eta militanteak direnak baino gehiago hunkitzeko, herriko ikastola bat beharrezkoa dela ere, haurrak beren ingurumen hurbilean integratzeko. Legerik gabe, hauteskundez hauteskunde auzapez berrien konbentzitzeko denbora, euskara jadanik desagertua izanen da.

Holako beste adibideak saneamendu, etxebizitza eta turismo kudeantza gaiei doazkienak lirateke. Baina oinarrizko eztabaida baldin bada ere, Iparraldeko etorkizunarentzat, arrisku bat da gai hau hedabideen aipagai nagusia ez izatea. V. Errepublikan zehar, François Hollanderena baino botere ahulagorik ez da sekula izan. Presidentea denen jomuga izanen da, eskuina sekula konpondu ez delarik Nicolas Sarkozyren joateaz. Frantses mapa politikoa sekulako anabasan dago, eta oreka eskas horrek aldaketa esperantzakorrenak edo lanjer beltzenak ekar ditzake.


20. Korrika indartsu igaro da Lea-Artibai eta Mutrikutik

Hasiera baten esandako orduaren aurretik bazetorren ere, Deban zertxobait geldiarazi eta 5-10 minutu lehenago sartu da Mutrikun 20. Korrika. Mutrikuko Sorginerreka eskalada taldeko kideak izan dira lehenak lekukoa hartzen; azkena Garbiñe Saez de Buruaga Ispasterko alkartea izan da. Herriz herri, euskararen aldeko aldarriak ozen entzun dira Lea-Artibain eta Mutrikun. Eta 15:00etarako eskualdetik atera eta Busturialdean sartu da.

ARGAZKI GALERIAK, herriz herri:

MUTRIKU

ONDARROA

BERRIATUA

MARKINA-XEMEIN (Etxebarria, Ziortza-Bolibar)

AULESTI

GIZABURUAGA

AMOROTO

LEKEITIO

ISPASTER


Duintasuna elkartekoek Orion egin dute bilera

Gipuzkoako Jubilatuen eta Pentsiodunen elkartea da

Gipuzkoako Jubilatuen eta Pentsiodunen Duintasuna elkarteak Orion egin du asteon hilabeteko bilera. Kultur Etxean egin zuten batzarra eta Beñat Solaberrieta alkatea ere han izan zen. Beren gaiak aztertu eta eztabaidatu ondoren, plazan agerraldia egin zuten eta gero elkarrekin bazkaldu zuten.

Duintasuna elkarteko Kandido Esoainen esanetan, koordainketaren kontua landu berri dugu, hainbeste zigor jasotzen ari gara pentsiodunak, emakumeak, alargunak…, beraz, arazo horien aurrean borroka egin behar dugu eta elkartea baliatzen dugu horretarako, jubilatu eta pentsiodunen duintasuna eskatzeko. Mobilizazioak egin behar direnean ere elkartzen dira eta uste dut laster tokatuko dela berriz dekretu berria dela-eta.


'Nola mantendu modu adimentsuan gure emozioak' ikastaroan izena emateko azken eguna otsailaren 16a da

Azkoitia Lagunkoia proposamen berriekin dator. Azaroan informatika eta interneteko saioak antolatu zituen eta jarraipena emateko asmoz, orain emozioen kudeaketari eta teknologia berrien erabilerari buruzko saioak dakartza.

'Nola mantendu modu adimentsuan gure emozioak'. Nerea Galdonak gidatuko duen ikastaroari izenburu hori jarri diote. Galdona piskologian doktorea da, eta Matia Fundazioko ikertzailea dugu. Emozioen inguruko esperientzia eta horiek bizi kalitatean eta ongizate subjektiboan duten eragina ikertzen ditu, zahartzeari eta adineko pertsonei arreta berezia eskainiz.

Emozioei buruzko saioak otsailaren 21ean, 23an eta 28an, eta martxoaren 2an eta 7an izango dira Elkargunean, 10:30etik 12:30era. Ikastaroa doakoa da, baina aurrez izena ematea beharrezkoa da. Horretarako, Udaleko Ongizate sailera joan daiteke, 943 85 71 74 telefonora deitu edo mezu bat idatzi gizar@azkoitia.eus helbidera. Izena emateko azken eguna hurrengo ostirala da, otsailak 16.

Beste eskaintza bat ere antolatu du, ordea, Azkoitia Lagunkoiak. Ikastaro hori teknologi aberria ingurukoa da, eta bi atal ditu. Batean, smartphonen eta tableten erabilera azalduko da. Saio horiek otsailaren 19tik 27ra izango dira 16:00etatik 18:00etara. Bigarren atalaren baitan, berriz, Osakidetzarekin online tramiteak nola egin ikasteko aukera izango da. Azken saio horiek otsailaren 15ean eta 16an izango dira, 18:00etatik 20:00etara bitartean.

Teknologia berriei buruzko ikastaroa ere doakoa da, eta Elkargunean kokaturiko KZgunean emango da. Izena emateko KZgunearekin jarri behar da harremanetan, 943 02 36 19 telefonoan edo tutor.azkoitia@kzgunea.net helbide elektronikoan.


Hondarribiko kirol taldeen asteburuko partidak

Futbola

Erregional Ohorezko Maila

Hondarribia-Ostadar (ig. 16:30)

Lehen Erregionala. Igoera fasea

Getaraiko Keta-Hondarribia (la. 19:30)

Emakumeen Kopa

Hondarribia-Antigua Luberri (la. 16:00)

Gazteen Ohorezko Maila

Añorga-Hondarribia (la. 18:15)

Gazteen Lehen Maila. Kopa

Hondarribia B-Behobia (ig. 16:30)

Kadeteen Lehen Maila. Igoera fasea

Hondarribia-Tolosa (la. 11:30)

Kadeteen Lehen Maila. Kopa

Hondarribia B-Gure Txokoa (ig. 12:30)

Haurren Lehen Maila. Txapelketarako fasea

Euskalduna-Hondarribia (la. 09:30)

Haur Txikien Partaidetza. Kopa

Allerru-Hondarribia (ig. 10:00)

Emakumeen Haurren Maila. Txapelketarako fasea

Hondarribia-Urki (la. 11:30)

Emakumeen Haurren Maila. Kopa

Hondarribia B-Irun Artia (la. 10:00)

Kimuen Maila. Txapelketarako fasea

Hondarribia-Sanse (ig. 10:00)

2. urteko Kimuen Maila

Allerru-Hondarribia (ig. 10:30)

Eskubaloia

Euskal Liga

Egia Bar Koskorrio-La Bacaladera Hondarribia (la. 20:00)

Gazteen Maila. Gipuzkoako Trofeoa

La Bacaladera Hondarribia-Eibar (ig. 11:00)

Kadeteen Maila. Foru Aldundiko Torneoa

Usurbil-La Bacaladera Hondarribia (la. 17:15)

Saskibaloia

Emakume Gazteen Partaidetza Maila

Carnicas San Marcial Txingudi-Take (la. 18:00)

Emakume Kadeteen Errendimendu Maila

Carnicas San Marcial Txingudi-Arri BKL A (la. 16:00)

Emakume Haurren Errendimendu Maila

Eskoriatza-Hondarribia Irun (la. 11:45)

Mini Emakumezkoak

Hondarribia Irun-Betiko Kafea A (ig. 18:00)

Xakea

Lurraldeko Ohorezko Maila

Arrasate Arlutz B-Hondarribia Marlaxka A

Lurraldeko Lehen Maila

Gros E-Hondarribia Marlaxka B

Lurraldeko Bigarren Maila. Jaitsiera fasea

Billabona B-Hondarribia Marlaxka C

Lurraldeko Hirugarren Maila. Igoera fasea

Getariako Keta-Hondarribia Marlaxka E


Guardia Zibilak lau lagun atzeman ditu Gorritin eta Irunen, 67 lapurreta egotzita

Enpresetan egiten zituzten ekintzak, horman zuloa eginda, polizia iturriek diotenez. 67 lapurreta horietatik 37 Nafarroan egindakoak dira eta besteak Espainian.

Nafarroako Guardia Zibilak lau pertsona atxilotu ditu Gorritin (Nafarroa) eta Irunen (Gipuzkoa), enpresetan 67 lapurreta egin dituztelakoan. 67 lapurreta horietatik 37 Nafarroan egindakoak dira, guardia zibilen arabera, eta besteak Espainian (hamazazpi Zaragozan, hamar Errioxan eta hiru Burgosen).

Lantokietan horman zuloa egin eta barrura sartzen ziren lapurreta egitera, polizia iturriek diotenez. 630.000 euroko balioa du haiek harrapatutakoak. Atxiloketaren unean 2.200 euro zeuzkaten, eta lau etxebizitza miatu dituzte guardia zibilek.

Atxilotuetatik hiru kosovoarrak dira eta bestea serbiarra. 30 eta 44 urte artean dituzte.

Otsailean hasi zuten operazia guardia zibilek, haiek Cintruenigon eta Ribaforadan (Nafarroa) lapurreta egin ondotik. Ekainaren 4tik 5erako gauean Tuteran (Nafarroa) beste bi ekintza egin zituztenean, Guardia Zibilak Irungo etxebizitza bat susmagarritzat jo zuen, han bizi zitezkeelakoan ustezko lapurrak. Ondorengo egun batean Gorritin jarritako kontrolean atzeman zituzten hiru lagun, eta bestea Irunen bertan.


Iruretagoyena, sarirako aukeratua

Maitane Iruretagoyena proposatu du, besteak beste, Atletismoko Espainiako Federazioak denboraldiko atleta onenaren saria jasotzeko. Irabazlea boto bidez aukeratuko da. Botoa emateko aukera: www.rfea.es/mejores2012.


Beheragunea

Jende gutxiago dabil kalean, beharbada saltoki bihurtu hirigunetan izan ezik. Goizeko bigarren kafea hartu ohi dudan tokian tabernaria kexaka ari da jende gutxi dabilelako, festegunen arteko halako beheragune honetan. Laxoago dabilenez, beste bezero batekin politikaz jarduteko askatasuna hartu du, ni bezerotzat galtzeko topiko guztietan erorita. Atera naiz, gaurkorako inspirazio eman behar zidaten egunkariak leitu gabe. Sare sozialetan ere jende gutxiago dabil notiziak zabaltzen eta haiei buruzko iritzia doan ematen, (irakasle) lanaren aspergarria uxatzeko jardun ohi dutelako salagarri edo egunotan munduan gertatzen denaren hutsalezkoarena. Tramitezko egunak dira hauek, geure buruaren ordezkariek bizitzeko modukoak. Adiskideak beraiek ere ez daude ez zerurako eta ez lurrerako. Amaitu dira gabon gauerako txantxa igorgarriak eta oraindik ez da urtezaharrekoen garaia. Indarrak gordetzen ari dira. Tira, beharbada gaur, ostiralean, menia hausten hasteko tenorea daiteke. Baina norbait ibiliko da gauean tabernetan? Beldur naiz bolo-bolo ibili den islandiar ohitura irakurzalearen berria (gabonetan liburuak oparitu eta sutondoan irakurtzeari ekitearena) trumilka geureganatu ote dugun, niri txintik esan gabe.


Azoka egunak Lehiberrira

Gaur amaituko da Enpleguneko izen-ematea, enpresei dagokienez; datorren astean informazio saioak izango dira

Iaz berrikuntzaren abiadaz zabaldu zuten lehen Enplegune eta, aurten ere, bigarren aldia izanagatik, ziztu bizian dator Lehiberriko azoka eguna. 57 lanpostu hitzartuta daude jada eta, aste honetan, beste 7 inguru biribiltze ari dira; guztira, beraz, 64 lanpostu eskainiko dituzte, gutxienez.

Lehiberri zentroa lehendik ere enpleguaren plaza baldin bazen, datorren urriaren 1ean eta 2an are gehiago hartuko du azoka izaera hori, 60 lanpostutik gora negoziatu beharko baitituzte enpresetako arduradunek, aurrez aukeraturiko langabetuekin.

Izan ere, izen-ematea zabalik da jada, eta gaur izango da enpresen azken aukera, Enplegunen sei hilabeteko lanaldi osoko kontratuak eskaintzeko, luzatzeko aukerarekin. Langabetuek, berriz, hilabete bukaerara bitarte izena emateko aukera izango dute, lana aurkitzeko. Horretarako, 943 65 45 01 telefonoa edo lan@tolosaldea.eus helbidea izango dira bideak; www.tolosaldeagaratzen.net eta www.lanbide.net atarietan ere informazioa eskuratzeko aukera izango da.

Bi baldintza beharko dira bigarren Enplegunen aukeraren bat izateko: Tolosaldean erroldatuta egotea, batetik, eta langabezia egoera frogatzea, bestetik.

Informazio saioak datorren astean

Azken urteotako joerak hobera egin eta langabetu kopuruak behera egin duen arren, Tolosaldean 2.895ekoa da lanik ez duten herritarren zifra; %12,7 zehazki.

Gauzak horrela, Olatz Peon Tolosaldea Garatzeneko lehendakariak «derrigorrezkotzat» jo du enplegu planak egitea, eta «legealdi honetako ardatz nagusi» izango direla nabarmendu.

Urriaren 1eko eta 2ko Enplegunen eskainiko dituzte 60tik gora lanpostuak askotarikoak izango dira, eta baita sektoreak berak ere. Izan ere, Lehiberriko hainbat departamenturen bidez egin dute behatzea.

Horrela, dendariak, komertzialak, web garatzaileak, kontrol numerikoan adituak, mekanikariak, haragi banatzaileak, sukalde eta jangela banatzaileak nahiz beste hamaika profil ongi-etorriak izango dira enpresentzat.

Behin izena eman duten langabetuen datuak aztertu ondoren, aurre-aukeraketa bat egingo dute enpleguneko elkarrizketak zehazteko; dena den, Leire Otaegik azaldu duenez, azken ordura arte izen-ematea egiterik izan ez dutenek ere aukera izango dute, urriaren 1ean edo 2an. «Eskaturiko profila baldin badute, betiere».

Funtzionamendu datu horiek guztiak pausoz pauso eta zehaztasunez azaltzeko, dena den, informazio saioak prestatu dituzte datorren asterako. Astelehenean hasi eta ostiralera bitarte, egunero, 10:00etan saio bana izango da Lehiberri zentroan bertan; egun bakarrean bertaratzea nahikoa izango da parte hartu nahi dutenentzat, saio guztietan informazio bera eskainiko baitute.

Azkenik, lan eskaintza guztiak Lanbiden ere ikusgai izango direla ohartarazi nahi izan die, Otaegik, parte hartu nahi dutenei.


“Iruña-Veleia: zalantzak argitu guran” Gontzal Mendibilen gogoetak Berrian

Gontzal Mendibilek Iruña-Veleia: zalantzak argitu guran izeneko artikulua argitaratu du Berrian. Cisne blanco, cisne negro, gauza bera gazteleraz, Naizen. Gogoeta sakonak ezarrita dauden teoria eta dogmez eta haiek aldatzeak ekartzen dituzten nekeez, Iruña-Veleiako kasua hizpide hartuta.


Euskadiko atletismo egokituko pistako txapelketa irabazi du Jon Revuelta ondarrutarrak

Basauriko Ascensores Bertako-Javi Conde taldeko Jon Revuelta Bustingorri atleta ondarrutarrak lehenengo postua lortu du Euskadiko atletismo egokituko pista txapelketan. 400 metroko lasterketa nagusitasun osoz irabazi zuen; 1 minutu 9 segundo eta 52 ehuneneko marka egin zuen, Andoni Martin bigarren sailkatuak baino ia 3 segundo gutxiago.

Ondarrutarrak lasterketan lortutako emaitzagaz “pozik” agertu da Javi Conde entrenatzailea. “Hasieratik lasterketaren buruan ipini zen, eta egindako emaitza onari esker, bere marka pertsonala hobetu du; lehenengo aldiz 1 minutu eta 10 segundoko markatik jaistea lortu du. Marka nabarmen hobetu du, gainera; duela gutxi 1.12,29 marka lortu zuen Toledon. Aurtengorako jarrita genuen helburua gainditu ondoren pozik gaude. Egia esan, sasoiko ailegatu da txapelketa eta hori ere igarri egin da emaitzan”.

Josu Lekunberri atleta mutrikuarra. Argazkia: Gotzon Garcia.

Proba berean Josu Lekunberri Aretxabaleta atleta mutrikuarrak ere parte hartu zuen. Basauriko Ascensores Bertako-Javi Conde taldeko atletak lasterketa ona egin zuen, baina ez zuen dominarik irabazteko aukerarik eduki. 1.22,58 marka eginda, laugarren amaitu zuen lehia. “Ez da bere markarik onena, baina esperotakoa baino marka hobea lortu zuen. Azkenaldian hainbat arazo gainditu ostean, sasoiko jartzen ari da berriro”.

Atletismo talde bereko Joseina Malvido atleta ondarrutarra ere domekan [maiatzak 2] Basauriko Artunduaga kiroldegian lehiatu zen txapelketan parte hartzekoa zen, baina ezin izan zuen parte hartu. “Tamalez etxealdian dago”.

Ondarroako eta Mutrikuko hiru atletek Espainiako txapelketan parte hartuko dutela aurreratu du taldeko entrenatzaileak. “Bi aste barru Segovian lehiatuko den Espainiako Txapelketan parte hartuko du Jon Revueltak. Josu Lekunberrik eta Joseina Malvidok, ostera, astebete beranduago Albaceten jokatuko den txapelketan parte hartuko dute”.


Martxa zapatista bihar abiatuko da, Marcos buru dutela, Chiapastik

Ezkerreko fronte nazional bat sortzea du helburu EZLNk


Barakaldon osasun azterketak egiteko agindu du epaile batek, lindanoaren eragina neurtzeko

Lur Maitea talde ekologistaren eskaera aintzat hartu du


Urrats berria eman dute Bidanian gasa herrigunera eraman ahal izateko

Bidegoiango Udalak gasa banatzeko sare berriaren hirugarren fasea amaitu dela iragarri du. Gasifikazio lanei esker, Bidaniako alde zaharreko bizilagunek eskura izango dute euren etxeetan gasa herriko deposituetatik hartzeko aukera. «Egin diren lanei esker, herriguneko bizilagunek dagoeneko gasa euren etxeetan dute. Lan hauek ez dira errazak izan, alde zaharrean eskuz egin behar izan baitira», azaldu dute Bidegoiango Udaletik. Eskuz egitearen arrazoiak, lur azpian lehendik zeuden azpiegiturak izan dira, hala nola, argiteria, ubideak eta abar.

230 metro inguruko ibilbidea hartu dute lanek, hau da, balioanitzeko zentroaren ingurutik Bidaniako plazarainokoa. Udalak proiektua aurkeztu zuenean, Egurki enpresa izan zen lanak egiteko aukeratua izan zen lehiakidea. 44.000 euro inguruko aurrekontua aurkeztu zuen, eta lanak bi hilabeteren bueltan amaitu dituzte. Apirilean azpiegitura berria, eta gas banaketa sarearen hirugarren fasea amaiturik zegoen. Lan hauek Eusko Jaurlaritzaren laguntza izan dute, aurrekontuaren %46aren kargu egin direlarik.

Herrian gasa bizilagunen eskura jartzeko asmoak ez dira lehen hiru fase hauekin amaitzen, edo udalak ez du behintzat horretan amaitzerik nahi: «Etorkizunean beste fase batzuk egin nahi ditugu, Tolosaldeko zatira eta Goiatzeko nahiz Bidaniako herriguneetako etxe guztietara iritsiz. Helburu hauek lortzeko gogoa ez da falta, aurrekontuak osatzeko zein aukera dauden ikusi beharko da, ordea». Diru laguntzek zeresana izango dute, beraz, hirugarren fasetik haratago joateko proiektuak egiterako orduan.

Lehen hiru faseak

Gasifikazio sarea berritzen 2008an hasi zen Bidegoiango udala, gasa kanalizatu eta herriko deposituetatik, ahalik eta herritar gehienei baliabide hori eskaintzeko helburuarekin. Azken urteetan egin diren etxeek aukera hori izan bazuten, baina zaharragoetan, norberak bere aldetik konpondu behar izaten zuen, bonbona edo gasoila eta abarren bidez. Egin diren fase desberdinei esker, herri deposituetatik gasa hartzeko aukera gero eta herritar gehiagok dute.

Lehen fasean, Bidanian zeuden herriko deposituetatik kanalizazioa Goiatzeraino eraman zuten. 2011n, bigarren fasearekin hasi ziren, eta honen barruan, bi proiektu egin zituzten. Ordura arte, herri deposituak Bidanian zeuden, herrigunean eta ikastetxe publikotik gertu. «Kokapen hori ez zen egokia ikusten, eta herrigunetik urrunago jartzea erabaki zen», esan dute udaletik. Gauzak horrela, Goiazko hilerriaren inguruan egin zuten depositu berriaren kokalekua. Hau, bigarren fase honen lehen zatia izan zen, eta ondoren, bigarren azpiegitura etorri zen. Depositu berrien kokalekutik bidea zabaldu zuten Goiatzeraino, bi guneak lotuz.

Apirilean amaitu zen hirugarren fasea ez da aurreikusi zuten bezain erraza izan, lanak «korapilatu» egin baitira, guneak berak dituen ezaugarriengatik. Helburua, Bidaniako herrigunera iristea zen, eta astiro baino ziur, helburua lortu da.


Koronabirusaren test azkarrak aste amaierarako espero ditu Jaurlaritzak

"Testa osasun-arloan egitea aurreikusi dugu, hastear dauden kasuak atzemateko eta PCRa mantentzeko", adierazi du Nekane Murga Osasun sailburuak.

Euskadik aste amaieran jaso ditzake koronabirus kasuak atzemateko test azkarrak, Nekane Murga Osasun sailburuak telematikoki emandako prentsaurreko batean jakinarazi duenez.

Prentsaurrekoan, Murgari Eusko Jaurlaritzak test azkarrak jaso ote dituen galdetu diote, izan ere, Iñigo Urkullu lehendakariak Pedro Sanchez Gobernuko presidenteari test azkarrak noiz jasoko zituen galdetu zion harekin eta gainerako autonomia erkidegoetako presidenteekin bideokonferentzia bidez bildu zenean.

Murgak azaldu du Eusko Jaurlaritzak oraindik ez dituela test azkarrak jaso, baina, Ministerioak esandakoaren arabera, agian aste amaieran helduko direla adierazi du.

"Batez ere osasun-arloan egitea aurreikusten diren test batzuk dira, hastear dauden kasuak atzitzeko eta PCRa mantentzeko, hau da, eskuz egiten ari garen teknika tradizionala mantendu eta kanpoko hornitzaileen mende ez egoteko. Batez ere, ospitaleetan, larrialdietan eta pertsona larrienen eremuan", adierazi du.

Sailburuak azaldu duenez, "pertsona batek birusa duen jakin ahal izateko modu tradizionala PCR teknika bidezko proba da". Azpimarratu duenez, "hiru enpresak soilik saltzen dituzte erreaktiboak eta substantziak prest dituen kit bat, zeinaren bidez lagina hartu eta makinan sartu daitekeen".

Sailburuak nabarmendu du kit horiek ez direla nazioarteko eskariaren mailan ekoizten, are gehiago, herrialde batzuek ez dute uzten kitak euren mugetatik at banatzea".

Hori dela eta, Osakidetzak "lagina hartzeko eta birusa identifikatu ahal izateko beharrezkoak diren substantziak zeintzuk diren" identifikatu dituela adierazi du. Beraz, "laborategiak prest daude eskuz egiteko, eta datozen asteetan sortuko ditugun laginen denborak eta aukerak balioztatzen eta egiaztatzen ari dira".

"Prozesu hori, neurri batean, beregainak izateko gauzatzen ari gara. Hornitzaileek une jakin batean huts egiten badute eta hornidurarik gabe uzten bagaituzte, ez gara kanpoko hornitzaileen mende egongo", zehaztu du.


"Alde zaharreko txizalekua"

Gutuntxo honen bidez, Arbolapetako garajeko atean txiza egiten jarraitzera gonbidatu nahi ditut...

... arrasatearrak eta kanpotarrak –Olarte kaleko garajea, hain justu ere–, gazte eta ez horren gazteak, noski.

Bai, horixe, jarrai dezatela, orain arte bezala, garaje horretako ateak komun publiko moduan erabiltzen, bertako bizilagunendako gozamen hutsa da-eta ikustea garaje horrek zelako zerbitzua egiten duen. Bene-benetan, halaxe da.

Bada, Arrasateko Udalari egin izan dizkiogu hainbat proposamen arazoa konpontzeko-edo: besteak beste, hesi txukun batekin kanpoko aldetik ixteko garajea; izan ere, normala den moduan, Arrasateko alde zaharra izanda, itxura zaindu egin beharra dago.

Hori uste dut nik, behintzat.

Edozelan ere, antza, arazo horrek ez du soluziorik, edo bai: hain zuzen ere, usain goxo-goxo hori jasaten jarraitu, eta aldiro-aldiro garaje horretako ateko katea aldatu, jakina, txizak erre egiten du-eta guztia.

Kontu honen harira, esan beharra dago Europako hainbat lekutan, hainbat herrialdetan, komun publikoetan pertsona bat egoten dela: komunak garbitzeaz arduratzen da pertsona hori, propina baten truke.

Bada, aukera hori ere badaukagu bertako bizilagunok.

------------------------------

Maria Jose Atxa

Arrasate


Mañukortak parte hartuko du gaur ‘Hankak lurrin’ irratsaioan

Gregorio Larrañaga Mañukorta bertsolariak Azkoitiko Kontrako Eztarrixe irrati librea bisitatuko du gaur arratsaldean. Matadeixen izango da hitzordua, 19:30ean, eta 94.2FM frekuentzian entzun ahal izango da zuzenean. Horretaz gain, eta behin zuzenekoa emandakoan, kontrakoeztarrixe.blogspot.com helbidean zintzilikatuko dute saioa, ohi bezala.Hankak lurrin irratsaioaren barruan, Iñaki Segurola Ogrue-k eta Jon Gurrutxagak elkarrizketatuko dute bertsolari markinarra. Kontrako Eztarrixe Azkoitiko irrati librea 2012. urtean sortu zuen herriko gazte talde batek, eta Euskal Herriko Arrosa irrati libreen sarean sartuta dago.


Ur gaineko gasolindegiak zigortzeko neurriak hartu ditu Espainiak

Gobernuak hainbat aldaketa egin ditu Natura ondareari eta Biodibertsitateari legearen baitan, zigorrak gogortzeko.

Gibraltargo ur gaineko gasolindegiak zigortzeko hainbat aldaketa egin ditu Espainiako Gobernuak Natura ondareari eta Biodibertsitateari buruzko legean.

Ministro Kontseiluaren osteko prentsaurrekoan lege horretan egingo dituzten aldaketen berri eman du, Miguel Arias Cañete Espainiako Nekazaritza, Elikadura eta Ingurumen ministroak. Horren esanetan, aldaketa horien helburua "hutsune legal bat betetzea da", izan ere, orain arte babestutako guneetan hainbat praktika egitea debekatuta zegoen, baina arau-hausleek ez zuten zigorrik jasotzen.

Bi eratako zigorrak egongo dira: oso larriak eta larriak. Kalteak 100.000 eurotik gorakoak badira zigor oso larria izango da, eta gainerako kasuetan, larria.

Lege aldaketa horrek Espainiako gune babestu guztiei eragiten die eta baita Gibraltargo itsasarteari ere, eta ez da.

Ministro Kontseiluak erreforma onartu ondoren, Gorteen esku utziko dute orain.


«Ikasi eta lan ere egiten dut; nire agenda oso betea dago»

Azken txanpan da liga, eta, ezusterik ezean, Athletic berriro izango da bigarren, hamar puntura baitu Bartzelona. Hala ere, dena emango dutela agindu du Erika Vazquezek.

Athleticeko jokalari beteranoenetako bat da Erika Vazquez (Iruñea, 1983): bederatzigarren sasoia du talde zuri-gorrian. Inork ez du sartu hark baino gol gehiago Athleticekin: 236 partidatan 197 sartu ditu, ia gol bat partidako. Sasoi honetan, adibidez, bigarrena da ligako golegileen artean, hamazazpi gol sartuta. Bere golak, ordea, ez dira nahikoa izan sailkapenean Bartzelonari aurrea hartzeko.

Zazpi partida falta dira liga amaitzeko, eta bigarren zarete, Bartzelona liderrak baino hamar puntu gutxiagorekin. Aldapan gora duzue sasoia.

Bartzelonak aldea atera digu, eta, oraingoz, nagusitasunez da liderra. Iaz hain gertu ibilita [lider iritsi zen azken partidara, baina Bartzelonaren aurka galdu, eta titulu gabe gelditu zen], aurten Bartzelona estuago hartuko genuela uste genuen, baina ez da hala izaten ari. Ez du partida bakar bat ere galdu, eta guk lau galdu ditugu. Hamar punturen aldea asko da. Gogorra da pentsatzea haiek gal dezaketela eta guk derrigor denak irabazi behar ditugula. Halere, oraindik zazpi partida gelditzen dira; edozer gerta daiteke.

Zertan huts egin duzue galdutako partidetan?

Gehiegi barkatu dugu, eta gauza txiki askotan huts egin. Asko dugu hobetzeko; entrenamendu asko egin, eta ilusioarekin egon egunez egun hobetzeko. Dena ondo egingo bagenu aspergarria izango zen [barrez].

Nola dago taldea?

Taldea gogotsu dago, baina egia da ez dela berdina liderrarengandik hiru edo hamar puntura egotea. Denboraldi hasierako helburutik urrutiratzen ari zarela konturatzen zara, baina, tira, hauxe daukagu. Gutxienez, bigarren postuan gaude.

Bigarren geldituta ere konforme?

Ez. Liga irabazi nahi dugu. Baina, horrez gain, badira beste helburu batzuk ere: hobeto jokatzea, jokalari hobeak izatea eta talde moduan hobeto lehiatzea.

Zer falta zaizue Bartzelonari aurrea hartzeko?

Guk gure harrobiko jokalariekin jokatzeko hautua egin dugu, daukagun horretara egokitu behar dugu, baina gure filosofia da hori, eta indarra ematen digu. Elastiko zuri-gorria janztea zerbait berezia da. Bartzelonak, ordea, edozein fitxa dezake, eta haietako jokalari batzuk gure gainetik daude. Horrek egiten du aldea.

Berriro bigarren postuan geldituta, gogogabetu egiten al da bat?

Mingarria da beti bigarren geratu beharra, eta, are gehiago, iaz bezala hatz puntekin ukitzea. Bigarren postu madarikatuan pentsatzen duzu, baina, ezinda horretan pentsatzen gelditu. Horrelakoa da futbola, eta uste dut une gozoak iristear daudela.

Zorte txarra izan duzue?

Ez zait gustatzen zorte on eta txarrari buruz hitz egitea, zortea ez da existitzen; zortea, zer da zortea? Zortea zuk zeuk bilatzen duzu. Argi dagoena da huts egin dugula.

Hurrengo partidak nolakoak izango direla uste duzu?

Gogorrak izango dira. Ligaren maila goraka doa, eta jada ez dago partida samurrik; talde guztiei irabaztea da zaila. Dugun guztia ematera zelairatu behar dugu. Gainera, aurkari zuzenen aurka jokatuko dugu hilabete honetan, eta gogorra izango da: Valentzia, Bartzelona eta Atletico Madril izango dira lehenak. Egutegi zaila da, baina, finean, ederra, halako partidak baitira jokatzeko gustagarrienak.

Urteak daramatzazu maila nagusian jokatzen. Posible da futbolaz bizitzea?

Zaila da, baina gu ezin gara kexatu; bizitzeko adina iristen zaigu. Hala ere, oso beharrezkoa da trebakuntza izatea; futboleko urteak ikasteko aprobetxatzea oso garrantzitsua da. Futbolaz aldi batean biziko zara, baina ez bizitza osoan. Nik ikasi eta lan ere egiten dut. Nire agenda oso betea dago.

Gol asko sartzen dituzu urtero. Meritua duzu.

Nire golak taldearen lan onaren isla dira. 200 gol sartzeko hiru gol falta zaizkit; baina nik ez diot begiratzen horri, jendeak esaten didalako dakit. Ez nau kopuruak erakartzen; joko ona da gakoa, partida batzuetan hiru gol sartuta ere ez bainaiz gustura gelditzen.

Nekatzen hasi al zara futbolarekin?

31 urte ditut, baina ez nago nekatuta; gogotsu nago, eta ondo aurkitzen naiz, konfiantzaz. Egiten dudanarekin gustura sentitzea da nire helburua, eta, oraingoz, oso eroso nago. Bederatzi urte daramatzat taldean, eta nire ibilbidea talde honetan amaitzea gustatuko litzaidake.

Zer ematen dizu eta zer kendu futbolak?

Kentzen didana baino askoz gehiago ematen dit futbolak. Kendu, denbora bakarrik kentzen dit, baina ondo inbertitutako denbora da, dudarik gabe. Atsekaberen bat hartu dudanean pentsatu izan dut: hemen egoteak merezi al dit? Baina, gero, momentu onekin balantzan jarritakoan konturatzen naiz baietz, konpentsatzen didala. Bizimodu bat da. Orain, ezingo nuke futbolik gabe bizi.